عەبدولستار مەجید: ستەم كاری رۆژنامەنوسانی بادینان دەگەیەنمە ئەمریكا – Politic Press\nعەبدولستار مەجید: ستەم كاری رۆژنامەنوسانی بادینان دەگەیەنمە ئەمریكا\nسەرۆكی فراكسیۆنی كۆمەڵی دادگەری لە پەرلەمانی كوردستان رایدەگەیەنێت “ئەمڕۆ ئەو ستەمكارییەی بەرامبەر چالاكوان و رۆژنامەنوسانی سنوری بادینان ئەنجامدرا لەلایەن دادگای تێهەڵچونەكانی هەولێر دەگەیەنمە ئەمریکا “.\nرۆژی سێشەممە، 4ی ئایار دادگای پێداچونەوەی ھەرێم سزای بەندکردنی رۆژنامەنوس و چالاکوانانی بادینانی پەسەند کرد، ئەو بڕیارەش نیگەرانی زۆری بەدوای خۆیداهێنا.\nعەبدولستار مەجید، سەرۆكی فراكسیۆنی كۆمەڵی دادگەری لە پەرلەمانی كوردستان لە هەژماری تایبەتی خۆیی رایگەیاند: ” بڕیاری (زۆرینە)ـی دادگای تەمیزی هەولێر بە پەسەندکردنی ئەو سزا ناعادیلانەیەی بەسەر ڕۆژنامەنووسان و چالاکوانانی بادینان درابوو، سەلماندی کە دادگا و یاسا دژ بە خەڵکی بێ پشت و پەنا و پاڵپشت و پاسەوانی دەسەڵاتدارانە”.\nسەرۆكی فراكسیۆنی كۆمەڵی دادگەری وتیشی”هیچ شتێک لەوە خەتەرتر نیە کە دادگا و دادوەر و یاساکان ببنە پاشکۆی دەسەڵاتداران و بە حەز و ویست و خواستی ئەوان بڕیار بدا و عەدالەت پشتگوێ بخات، ئەوەی بەرامبەر ئەو خەڵکە سزادراوەی بادینان ئەنجامدرا، متمانەی خەڵکی بە دادگا و یاسا لەقتر کرد و هەنگاوێکی تر لە سەرکوتی کۆمەڵگە نزیکبووینەوە”.\nعەبدولستار مەجید جەختیكردەوە، كە ئەمڕۆ لەگەڵ کونسوڵخانەی ئەمریکا لە شاری هەولێر دیدار و کۆبوونەوەیەکی هەیە ئەو زوڵم و ناحەقییەی دەرحەق بەو سزادراوانە و خەڵکی دیکەش دەکرێت، دەگەیەنێت، دەبێت دونیا بزانێت کە چۆن دەسەڵاتێکی پۆلیسی بەناوی دادگا و یاساوە خەریکە کۆمەڵگە دەکاتە زیندان.\nTags: رۆژنامەنوسانی بادینان سەرۆكی فراكسیۆنی كۆمەڵی دادگەری عەبدولستار مەجید\nعێراق بڕیاری خەرجكردنی شایستە داراییەكانی جوتیارانی هەرێمی دا\nیاداشتی پرساندنی سەرۆكی حكومەت رادەستی سەرۆكایەتی پەرلەمان كرا\nكۆمەڵ و یەكگرتوو بایكۆتی كۆبونەوەكەی پەرلەمانیان كرد


Diplomatic Magazine | بۆچی سه‌رمایه‌داری رقی له خێزانه و هه‌وڵی پارچه‌پارچه‌كردنی ده‌دات؟\nئایا خێزان له دیدیێكی مادی و سه‌رمایه‌دارییه‌وه ئه‌وه‌یه كه‌خۆی پێویسته هه‌بێت؟ یان به‌ته‌نها كێڵگه‌یه‌كه بۆ به‌رهه‌مهێنانی ده‌سی كار\nنوسینی: سامه‌ح عه‌وده\nوه‌گێڕانی:عمر علی ئه‌حمه‌د\nكاتژمێر شه‌شی به‌یانی، دیزاینه‌ری جل و به‌رگ(زانا رۆبه‌رتس)له‌خه‌و هه‌ڵده‌ستێت و پێشوازی له‌رۆژێكی پڕ له‌كار ده‌كات،سه‌ره‌تا به‌شیردان به دوو منداڵه جمكه‌كانی ده‌ستپێده‌كات،دواتر ده‌چێت بۆ كار،ئه‌و دوانه‌یه راده‌ستی دایه‌نه‌كه ده‌كات،سه‌ره‌ڕای لێهاتووییه‌كانی"زانا"پێێ وایه كێشه‌ی هه‌موو دایكێكێكی ئیشكه‌ر،بوونی دایه‌نێكه گرنگی به منداڵه‌كانی بدات و هه‌ستكردنیه‌تی به‌تاوان. هه‌روه‌ها وتی" دایك واهه‌سته‌كات خۆپه‌رسته"،هه‌رچه‌نده زۆر هه‌ولده‌ده‌ن له‌نێو خێزان و شوێنی كاردا باشترین كارێك پێشكه‌ش بكه‌ن.\nرۆزی بۆب به‌چه‌ند وشیه‌كی كورت وه‌سفی ده‌رده‌سه‌رییه‌كانی خۆی ده‌كات له‌كاتی ده‌رچوونی بۆ ره‌وڕه‌وه‌ی بازاڕ و سه‌رمایه‌داری، ئه‌و ده‌ڵێت" قورسه وه‌كو دایكێك هه‌ندێك رۆژ له‌ماڵه‌وه نه‌بیت، هه‌رچه‌نده هه‌وڵمداوه سه‌ركه‌وتووبم له‌كاره‌كه‌مدا، سه‌رباری ئه‌وه‌ی هه‌ست به دڵته‌نگییه‌كی زۆر ده‌كه‌م له‌كاتی ده‌رچونم له‌ماڵ بۆ كاركردن منداڵه‌كان له‌ئامێز ده‌گرم "، درێژه‌ی پێدا و وتی" روبه‌ڕووی ئاسته‌نگ ده‌بینه‌وه له‌فێربوونی ئه‌وه‌ی چۆن سات به‌سات بژین، له‌كاتێكدا له‌گه‌ڵ منداڵه‌كاندام بیر له‌كاره‌كه‌م ده‌كه‌مه‌وه، له‌كاتێكه‌دا له‌شوێنی كارم بیر له منداڵه‌كان ده‌كه‌مه‌وه".\nئه‌و ئازارانه‌ی خێزانه‌كان هه‌یانه‌و منداڵه‌كان و خێزانه‌كان به‌شێوه‌یه‌كی گشتی به‌ده‌ستییه‌وه ده‌ناڵێنن،به‌ته‌نها ژن هۆكاره‌كه‌ی نییه، له توێژینه‌وه‌یه‌كدا، كه به‌ڕێوه‌به‌رایه‌تی گه‌شه‌پێدانی خێزان له وه‌زاره‌تی كاروباری كۆمه‌ڵایه‌تی ئیمارت ئاماده‌ی كردووه، ده‌ركه‌وتوه كه، له‌به‌ریه‌كهه‌ڵوه‌شانی خێزان و نه‌بونی جێگیری ده‌روونی و سستی په‌یوه‌ندییه خێزانییه‌كان له‌نێوان باوان و خانەواده‌كان، هۆكاره‌كه‌ی ئاماده‌نه‌بوونی باوكه له‌ماڵه‌وه،به‌هۆی قورسی كار و فشاری به‌رده‌وام، توێژینه‌وه‌كه ئاماژه ده‌كات به‌وه‌ی ئامڕازه ته‌كنه‌لۆجیه نوێیه‌كان پاشماوه‌ی خراپیان به‌جێهێشتووه و ده‌بنه‌هۆی كه‌مبوونه‌وه‌ی په‌یوه‌ندی له‌نێوان ئه‌ندامانی خێزاندا، به‌چه‌ند دیارده‌یه‌كی هاورده كاریگه‌ری له‌كۆمه‌ڵگه‌ی خۆجێی كردووه.\nده‌ركه‌وتوه كه، له‌به‌ریه‌كهه‌ڵوه‌شانی خێزان و نه‌بونی جێگیری ده‌روونی و سستی په‌یوه‌ندییه خێزانییه‌كان له‌نێوان باوان و خانەواده‌كان، هۆكاره‌كه‌ی ئاماده‌نه‌بوونی باوكه له‌ماڵه‌وه،به‌هۆی قورسی كار و فشاری به‌رده‌وام\nئه‌مه‌ش وێنه‌یه‌كی روونه له‌ده‌ركه‌وته‌كانی قه‌یرانی مێژوویی سیستمی سه‌رمایه‌داری،سه‌ره‌ڕای نه‌بوونی كاری نوێ و كه‌مبوونه‌وه‌ی كرێی گه‌نجان له‌بازاڕدا و هه‌ڵوه‌شاندنه‌وه‌ی فراوانی په‌یوه‌ندییه مرۆڤانییه‌كان،به‌تایبه‌ت له‌خێزانی ناوكیدا.\nسه‌رمایه‌داری خێزانی بۆ چه‌ند یه‌كه‌یه‌كی كۆمه‌ڵایه‌تی دابه‌شكرد، تاخزمه‌تی ئامانجه‌كانی بكه‌ن و ده‌سی كاری بۆ دابین بكه‌ن بۆ به‌رده‌وامبوونی، به‌ڵام به‌شێوه‌یه‌كی هاوسه‌نگ، بۆ گۆڕینی دید و تێڕوانینه‌كان ده‌رباره‌ی كاری مادی به‌ته‌نها به هێزی مادی ناكرێت به‌بێ پشتبه‌ستن به‌هێزی فیكری، هه‌روه‌ها گۆڕینی له‌ئامڕازێكی ژیانكردنه‌وه بۆ به‌هایه‌ك كه له‌خودی خۆیدا هه‌بێت،ئامانجی بنه‌ڕه‌تی له‌بوونی مرۆڤ .ئه‌م گۆڕانه ئابورییه چۆن رووده‌دات كه سه‌رله‌نوێ شێوه و رۆڵه كۆمه‌ڵایه‌تیه‌كان دروستده‌كاته‌وه، كه ره‌نگدانه‌وه‌ی له‌سه‌ر ورده‌كارییه‌كانی ژیانی رۆژانه‌مان و چۆنیه‌تی تێڕوانینمان بۆ خودی خۆمان و ئه‌وانی تر ده‌بێت.\nله كێڵگه‌وه بۆ كارگه\nپێش سه‌رمایه‌داری پیشه‌سازی،تێڕوانینه‌كان بۆ سه‌رمایه به‌سه‌ر دوو سه‌رده‌می سه‌ره‌كیدا دابه‌ش ده‌بوو:سه‌رده‌می(ماركنتیلین)، وه‌پێناسه‌ی سه‌رمایه‌ی ده‌كرد به‌كه‌ڵه‌كه‌بوون و كۆكردنه‌وه‌ی ئاڵتون و زیو، كه‌له‌ڕێگه‌ی قازانجی بازرگانییه‌وه نه‌بێت به‌هاكه‌ی به‌دی نایه‌ت،ئه‌م دیده له ئه‌وروپا له ماوه‌ی دۆزینه‌وه‌ی جوگرافی سه‌ده‌ی پازده‌هه‌م و به‌جه‌ڵه‌بگرتنی كرێكاری هه‌رزان بۆ ده‌رهێنانی كانزا،بڵاوبوو.\nسه‌رده‌می فیزۆكراتییه‌كان:ئه‌وانه‌ی باوه‌ڕیان وابوو سه‌رمایه‌ی راسته‌قینه له‌زه‌ویی و چاكسازی زه‌وییوزاری به‌رفراوانی هه‌ردوو ئه‌مریكاكه هه‌ڵده‌قو‌ڵێت،ئه‌م تێڕوانینه له‌سه‌ده‌ی حه‌ڤده‌هه‌مدا بڵاوبوو،دواتر هه‌ریه‌ك له ئاڵتون و زیو بوونه ده‌ربڕینێكی نه‌ختینه‌ی بۆ به‌های ئه‌و سه‌رمایه‌ی له‌زه‌وییه‌وه به‌رهه‌مده‌هێنران، كه له‌پرۆسه‌ی كشتوكاڵی به‌ربڵاودا به‌كارده‌هێنران یان له‌ده‌رهێنانی كانزادا له‌پێشووتردا، "ئه‌وان هیچ نین جگه له كۆیله‌و كرێكارێكی ه9ه‌رزانی نیشتیمانی،هیچ نازانن جگه له‌گرنگیدان به‌كار یا به‌كرێكار به ده‌ربڕینێكی وردتر".\nكتێبی(سامانی گه‌لان)،له‌نوسینی پێشه‌نگی لیبرالیزمی ئابوری(ئاده‌م سمیس)یه‌كێك بوو له هۆكاره كاریگه‌ره‌كان، بۆ گۆاستنه‌وه له سه‌رده‌می(ماركنتیلین) و سه‌رده‌می(فیزۆكراتیی)دا،هه‌روه‌ها بزاوتی بازرگانی به‌ریتانی و كرانه‌وه‌ی به رووی بازاڕی تازه،پاشان شۆڕشی پیشه‌سازی،رۆڵی سه‌ره‌كیان هه‌بوو له " تواناسازی سه‌ره‌تایی سه‌رمایه‌داری و پێكهێنانی چینێك له سه‌رمایه‌داری بازرگان".\nكاره‌كه به‌م جۆره به‌رده‌وام بوو، تا سه‌ره‌تاكانی سه‌رده‌می رێنیسانس و رۆشنگه‌ری ئه‌وروپی، كتێبی(سامانی گه‌لان)،له‌نوسینی پێشه‌نگی لیبرالیزمی ئابوری(ئاده‌م سمیس)یه‌كێك بوو له هۆكاره كاریگه‌ره‌كان، بۆ گۆاستنه‌وه له سه‌رده‌می(ماركنتیلین) و سه‌رده‌می(فیزۆكراتیی)دا،هه‌روه‌ها بزاوتی بازرگانی به‌ریتانی و كرانه‌وه‌ی به رووی بازاڕی تازه،پاشان شۆڕشی پیشه‌سازی،رۆڵی سه‌ره‌كیان هه‌بوو له " تواناسازی سه‌ره‌تایی سه‌رمایه‌داری و پێكهێنانی چینێك له سه‌رمایه‌داری بازرگان".\nلێره‌دا، چه‌مكه سه‌ره‌تاییه‌كانتی رێچكه‌ی سه‌رمایه‌داری له به‌ڕێوه‌بردنی ساماندا ده‌ركه‌وتن،سه‌رمایه‌داری بریتیه له سیستمێكی ئابوری خاوه‌ن فه‌لسه‌فه‌یه‌كی كۆ‌مه‌ڵایه‌تی و سیاسیی له‌سه‌ر بنه‌مای گه‌شه‌پێدانی موڵكداری تاك و پاراستنی دامه‌زراوه،له هه‌ناوی چه‌مكی ئازادییه‌وه هاتۆته ده‌رێ، له‌سه‌ر به‌رژه‌وه‌ندی موڵكداری گشتی هه‌وڵی فراوانكردنی موڵكداری تایبه‌ت ده‌دات ،پێی وایه ئامڕازه‌كانی به‌رهه‌مهێنان موڵكی موڵكداری تایبه‌ت و كۆمپانیاكانن، به‌رهه‌مهێنان و دابه‌شكردن و دیاریكردنی نرخه‌كان مه‌حكومن به بازاڕی ئازاد و خواست و خستنه‌ڕوه‌وه،موڵكداره‌كان مافی ئه‌وه‌یان هه‌یه قازانج هه‌ڵبگرن یا بیگێڕنه‌وه یا وه‌به‌رهێنانی پێوه بكه‌ن.\nبه‌ووڕوای(جۆن دیمیلۆ)خه‌ڵك له‌ژێر چه‌تری سیستمی سه‌رمایه‌داریدا،له‌دوو لاوه‌كرێكاری ئازادن: له‌گه‌ڕان به‌دوای كاردا ئازادن له‌گه‌ڵ خاونداریه‌تیان بۆ توانای كاركردن،هه‌روه‌ها له فرۆشتنی ئه‌م هێزه‌دا به‌رامبه‌ر به كرێیه‌ك بۆ هه‌ركه‌سێك كه ئاره‌زوی كڕینی هه‌بێت ئازادن ،ئه‌مه كاره‌ش به‌واتای ئه‌وه‌ی ئێمه ئازادین له خاوه‌ندارییه‌تیمان بۆ زه‌وی و سه‌رمایه و سامان كه ده‌بنه داهاتێك بۆ ژیانكردنمان،له كۆتایدا هه‌رچه‌نده وه‌همی ئازادیمان هه‌بێت،خاوه‌نداریه‌تیمان له‌ژێر ره‌حمی سه‌رمایه‌داره‌كاندا ده‌بێت.\nسه‌رمایه له‌ژێر دروشمه سه‌ره‌تاییه‌كانی سه‌رمایه‌داریدا فروان بوو: وازی لێبێنه كار بكات،وازی لێبێنه بابڕوات،ئه‌وانه‌ی به‌های شتێك به‌ته‌نها ده‌به‌ستنه‌وه به قازانجه‌كه‌یه‌وه،سه‌ڕه‌ڕای ئه‌وه‌ی كه بڵاوبوونه‌وه‌ی كار له‌به‌رامبه‌ر كرێدا له دامه‌زراوه‌كانی سه‌رمایه‌داریدا بووه هۆی" گۆڕانێكی قوڵ له بونیادی خێزانی ناوكی و ئه‌ركه‌كانی و ئایدۆلۆجیای ژیانی خێزانیدا". به بڕوای دیمیلۆ ئه‌م كاره‌ش "له‌گه‌ڵ كۆلۆنیالی سپی بۆ ئه‌و گوندانه‌ی خاوه‌نی به‌رهه‌مهێنانی خانواده‌یی بوون"،ده‌ستیپێكرد.\nبڵاوبوونه‌وه‌ی كار له‌به‌رامبه‌ر كرێدا له دامه‌زراوه‌كانی سه‌رمایه‌داریدا بووه هۆی" گۆڕانێكی قوڵ له بونیادی خێزانی ناوكی و ئه‌ركه‌كانی و ئایدۆلۆجیای ژیانی خێزانیدا". به بڕوای دیمیلۆ ئه‌م كاره‌ش "له‌گه‌ڵ كۆلۆنیالی سپی بۆ ئه‌و گوندانه‌ی خاوه‌نی به‌رهه‌مهێنانی خانواده‌یی بوون"،ده‌ستیپێكرد.\nجگه له‌مانه‌ش، له‌گه‌ڵ ده‌سپێكردنی سه‌ده‌ی نۆزده،سیستمی خانواده‌یی رووی له‌كه‌مبوونه‌وه كرد، بووه پاشكۆی سه‌رمایه‌دار و بازرگانه‌كانی به‌رهه‌مهێنانی شمه‌ك وكاڵاكان، كار له‌به‌رامبه‌ر كرێدا بڵاوبویه‌وه، ئه‌و پیاو ژنانه‌ی نێو ئابوری خانواده‌یی كه بۆ ماوه‌یه‌كی دوورمه‌ودا پشتیان به‌خۆیان به‌ستبوو، راكێشا به‌لای خۆیدا و به‌ره سیستمی سه‌رمایه‌داری پشت به‌ستوو به كرێكاری ئازادی بردن، هه‌روه‌ها به‌بێ پێشینه‌یه‌كی مێژووی ژنی بۆ كاركردن لای بێگانه له‌به‌رامبه‌ر كرێدا،برده ده‌ره‌وه.\nله‌سه‌ره‌تادا هه‌ندێك شت ئاسان بوون، به‌ڵام زۆره‌بی جار ژن له‌دوای هاوسه‌رگیری توانای به‌رده‌وامی كاركردنی نه‌بوو ،له‌كاتێكدا ئه‌م كاره مه‌حاڵ بوو بۆ پیاوان،ئه‌م گۆڕانه دوو سه‌ده‌ی خایاند،تا له ئابوری خانه‌وادییه‌وه كه پشتی به خێزان به‌ستبوو بگۆڕێت بۆ ئابوری سه‌رمایه‌داری پشتبه‌ستوو به كاری ئازاد،زۆر به‌هێواشی، خێزان و به‌رهه‌مهێنانی خانه‌واده‌ی پێشوو گۆڕان،به‌ڵام له‌ڕاستیدا" سه‌ربه‌خۆی خۆی له‌ده‌ست دا".\nسه‌رمایه‌داری ئه‌و ده‌رگایه‌بوو ژن لێوه چووه ده‌روه‌ی بازنه‌ی خێزان، له‌ژێر بانگه‌شه‌ی یه‌كسانیدا بۆ به‌شداری له‌گه‌ڵ پیاودا ، كه‌هه‌میشه ناتوانن له ئاشتیدا بن پێكه‌وه چونكه" جیاوازی نێوان ژن و پیاو دێرین و راسته‌قینه‌یه، پێویستی به‌سه‌لماندن و به‌ڵگه‌هێنانه‌وه نییه،سه‌ره‌تا جیاوازییه‌كان جیاوازی جه‌سته‌ییی بوون، به‌ئه‌ركه زیندوه‌كانی ژن له گردبوونه‌وه‌ی مرۆڤانیدا تێپه‌ڕی و به لایه‌نی سۆزداری به‌كۆتا نه‌گه‌یشت.\nئه‌م جیاوازیانه هاوسه‌نگی بۆ خێزان پاراستبوو له‌و كاته‌ی پیاو بۆ كاركردن ده‌چوه ده‌رێ، شتێكی له‌و جۆره رووینه‌دایه‌وه كاتێك سه‌رمایه‌داری ژنی له‌ماڵه‌وه برد بۆ بازاڕ و كارگه،هه‌روه‌ها پاڵپشتی یه‌كخستنی رێگاكانی وانه‌وتنه‌وه و فێركردنی كرد بۆ سه‌رخستنی ژن هه‌روه‌ك چۆن بۆ سه‌رخستنی پیاو له‌بازاڕی كاردا كردبووی ، ژنیان كرد به قه‌ڵغانێك بۆ ئامڕازه‌كانی به‌رهه‌مهێنان، به‌شێوه‌یه‌ك"جه‌لال ئه‌مین"ده‌ڵێت" رێگه‌یاندا ژن له زیندانی داب و نه‌ریته‌وه هه‌ڵبێت به‌ره‌وه زیندانی بازاڕ ئه‌مه‌ش كۆتاهاتنی ئازادییه‌كه‌ی بوو".\nته‌ماشای كاركردنی ژن بكه، به‌و سیفه‌ته‌ی كاریگه‌ره له‌سه‌ر رۆڵی له‌خێزاندا،پرسیار بكه ده‌رباره‌ی راستی ئه‌م كاریگه‌رییه و زیانه‌كانی،تێڕوانی هزری (سه‌رده‌می مادی/سه‌رمایه‌داری)، له‌دروستكردنی ئه‌م كاریگه‌رییه‌دا رۆڵی هه‌یه ، به‌تێڕوانین له‌مه، عه‌بدولوه‌هاب ئه‌لمه‌سیری پێیوایه، كه تایپی مادی رۆژئاوایی مرۆڤی به‌چه‌ند قۆناغێكی جیاجیادا گوزه‌رپێكرد، به‌سه‌نته‌ركردنی مرۆڤ ده‌ستیپێكرد،پاشان گواسترایه‌وه بۆ سه‌نته‌ڕالیزیانه‌ی ره‌گه‌زپه‌رستی بۆ نه‌ژاد و ئیتنیك به‌نمونه له‌ماوه‌ی كۆڵۆنیالیزمدا نه‌ژادی ئه‌وروپی به‌سه‌نته‌ركرد، كه به‌دوای خۆیدا چه‌ند بزاوتێكی ره‌گه‌زپه‌رستی وه‌ك فاشیزم و نازیزمی به‌رهه‌مهێنا، ئه‌م رێچكه‌یه به‌رده‌وامی هه‌بوو تا گه‌یشت به فێمێنیزم.\nسه‌رمایه‌داری ئه‌و ده‌رگایه‌بوو ژن لێوه چووه ده‌روه‌ی بازنه‌ی خێزان، له‌ژێر بانگه‌شه‌ی یه‌كسانیدا بۆ به‌شداری له‌گه‌ڵ پیاودا ، كه‌هه‌میشه ناتوانن له ئاشتیدا بن پێكه‌وه چونكه" جیاوازی نێوان ژن و پیاو دێرین و راسته‌قینه‌یه\nفێمێنیزم لای ئه‌لمه‌سیری گوزرارشت نییه له بزوتنه‌وه‌ی ژنان بارته‌قای ئه‌وه‌ی بزوتنه‌وه‌یه‌كه بانگه‌شه بۆ به‌سه‌نته‌ركردنی مێ ده‌كات وه‌ك دوژمنی نێر، ئه‌مه‌ش ئه‌و نێوكۆیه‌یه كه رۆڵی خانه‌واده‌گی سست ده‌كات و به‌هاكه‌ی په‌راوێز ده‌خات، چونكه به‌ها له سیستمی سه‌رمایه‌داریدا، به‌ته‌نها له گوزراشتی مادیدا مۆڵ ده‌بێت.به‌پێی ئه‌م تێڕوانینه هه‌ر كارێك ده‌سهاتی مادی هاوبه‌شی نه‌بێت ناتوانین وه‌ك كار بیناسینین.\nسیمۆن دی بۆڤوار\nبه‌سه‌نته‌ركردنی مادیانه‌ی ژن، بیرۆكه‌ی ئه‌رك و مافی مێینه‌ی تێپه‌ڕاندووه،بنه‌مای خانەواده‌ی به‌های خۆی له‌ده‌ستداوه،سیمۆن دی بۆڤوار یه‌كێكه له دامه‌زرینه‌ره دیاره‌كانی فێمێنیزم،ده‌ڵێت" ژن هه‌ر به‌كۆیله ده‌مێنێته‌وه"، تا ئه‌و كاته‌ی خورافه‌ی خێزان و خورافه‌ی دایكایه‌تی نامێنێت.\nدوای پوكانه‌وه‌ی رۆڵی سۆزداری و رۆحی له‌ناو ئه‌م سیسته‌مه‌دا، ، ژن له مرۆڤه‌وه ده‌گۆڕێت بۆ بوونه‌وه‌رێكی مادی، كه‌له چوارچێوه‌ی ماده نه‌بێت راڤه ناكرێت، به‌جۆرێك ئاماژه بۆ لایه‌نی خودی ناكرێت به‌ڵكه ئاماژه بۆ لایه‌نی مادی ده‌كرێت، ئه‌و وه‌ك ژنێك ده‌مێنێته‌وه،ته‌نها وه‌ك ژنێك، چیتر ئاماژه‌یه‌ك نابێت بۆ(دایك/ژن/خۆشك)كه له‌پێشتردا ناسیومانه،رۆڵێكی سه‌ربه‌خۆی هه‌بوو له‌ناو چوارچێوه‌ی كۆمه‌ڵه‌ی مرۆڤایه‌تی گشتگیردا"،ئه‌مه‌ش دژه له‌گه‌ڵ ئه‌و تێڕوانینه مرۆڤانییه‌ی كه دایكایه‌تی وه‌ك وه‌زیفه‌یه‌كی كۆمه‌ڵایه‌تی ناساندووه،به وته‌ی (بیگۆڤیتچ). له‌هه‌مان كاتدا،دكتۆر هیبه ره‌ئوف،پێی وایه كه" به‌كه‌وتنی دایك و ژن خێزانیش ده‌كه‌وێت و نێوه‌ڕۆكی مرۆڤایه‌تی هاوباش پاشه‌كشه ده‌كات،بۆ هه‌ریه‌كیك به‌رژه‌وه‌ندیه‌كی تایبه‌ت ده‌بێت،پانتای هاوكاری هاوبه‌ش له‌نێوان تاكه‌كاندا به‌رته‌سك ده‌بیته‌وه و خێزان ورده ورده ده‌سڕێته‌وه، مرۆڤه‌كان به‌ته‌نها رووبه‌ڕووی ژیان ده‌بنه‌وه.\nوه‌چه‌كان یا ئامڕازه‌كان؟\nخێزان و كۆمه‌ڵگه نه‌گونجاون، ئه‌مه تێڕوانینی بیرمه‌ندی بۆسنی و سه‌رۆكی كۆچكردوو،عه‌لی عیزه‌ت بیگۆڤیتچ بوو،به‌شێك بوو له وته‌كانی ده‌رباره‌ی خێزان و شاری نمونه‌ی سه‌ركه‌وتوو، چونكه پره‌نسیپی وابه‌سته‌ی له‌خێزاندا خۆشه‌ویستی و سۆزه،به‌ڵام له‌لایه‌نه‌كه‌ی تره‌وه،ئه‌وه‌ی حوكمی كۆمه‌ڵگه ده‌كات به‌رژه‌وه‌ندی و عه‌قڵه،یا هه‌ردووكیان پێكه‌وه.\nبه‌م جیاوازییه‌وه،ده‌توانین له‌و میكانیزمه تێبگه‌یین كه سه‌رمایه‌داری مامه‌ڵه‌ی له‌گه‌ڵ خێزاندا پێده‌كات ، جۆن دیمیلیۆ ده‌ڵێت" مامه‌ڵه‌كردنی سه‌رمایه‌داری له‌گه‌ڵ په‌یوه‌ندی سیكسی-هاوسه‌رگیریی-مامه‌ڵه‌یه‌كه له‌سه‌ر بنه‌مای به‌رژه‌وه‌ندی نه‌ك به‌هایی رۆحی ئه‌م په‌یوه‌ندییه.\nله نیوئینگلاند له‌سه‌رده‌می كۆڵۆنیالیزمدا،تێكڕای له‌دایك بوون بۆ هه‌ر ژنێك له‌ساڵانی وه‌چه‌خستنه‌وه‌یدا حه‌وت منداڵی تێده‌په‌ڕاند ، له‌و كاته‌دا پیاوان و ژنان بۆكاركردن پێویستیان به مداڵ بوو ، منداڵ خستنه‌وه هبه‌قه‌ده‌ر به‌هه‌مهێنانی گه‌نم گرنگ بوو، سێكسكردن بۆ به‌رده‌وامی ژیان به‌ته‌نها بۆ وه‌چه‌خستنه‌وه و به‌هه‌مهێنانی كرێكار بوو نه‌ك له‌پێناوی ژیانی مرۆڤانی راسته‌قینه.\nئه‌نگلزیش جه‌غدی له‌م كاره كرده‌وه له‌كاتێكدا كه وتی" هۆكاری یه‌كلاكه‌ره‌وه له‌مێژودا-به‌گوێره‌ی رێچكه‌ی مادی-بریتیه له به‌رهه‌مهێنان و سه‌رله‌نوێ به‌هه‌مهێنان بۆ داخوازییه راسته‌وخۆكانی ژیان،ئه‌مه جگه له پێداویستی مادی و مرۆیی-كرێكار-و زۆربوونی جۆر،بۆ جێبه‌جێكردنی ئه‌مه‌مه‌رجی یه‌كه‌م چوونه‌ناوه‌وه‌ی ژنه بۆ چلالاكی گشتی،ئه‌مه‌ش واتای هه‌ڵوه‌شانه‌وه‌ی خێزانی گۆشه‌گێره وه‌كو یه‌كه‌یه‌كی ئابوری وكۆمه‌ڵایه‌تی،هه‌روه‌ها به‌ڕێوه‌بردنی ماڵ ده‌بێته پیشه‌سازی كۆمه‌ڵایه‌تی.\nبه‌ڵام به‌پێی تێڕوانینی دیمیلۆ له حه‌فتاكانی سه‌ده‌ی رابردوو،رێژه‌ی له‌دایك بوون به‌شێوه‌یه‌كی به‌رچاو رووی له‌كه‌مبوون كردووه- له‌دوای ئه‌و گۆڕانه خێرایانه‌ی له‌كۆتاییه‌كانی جه‌نگی دووه‌می جیهانیدا روویاندا-ئه‌م دابه‌زینه به‌درێژای دوو سه‌ده به‌رده‌وامی هه‌یه و هاوشانه له‌گه‌ڵ بڵاوبوونه‌وه‌ی په‌یوه‌ندی به‌رهه‌مهێنانی سه‌رمایه‌داری،هه‌روه‌ها فراوانبوونی بواره‌كانی سه‌رمایه‌داری هه‌تا وای لێهات زۆربه‌ی به‌رهه‌م و خزمه‌تگوزراییه‌كان كه بۆ به‌رده‌وامبوونی ژیان پێوستن وه‌كو شتومه‌كیان لێبێت.\nبیگۆفیتیچ وایده‌بینێت، كه ئاراسته‌ی شارستانیه‌ت هاوزه‌مانه له‌گه‌ڵ هه‌ڵومه‌رجێكی هزری نه‌رێنی ده‌رباره‌ی خێزان و هاوسه‌رگیری، بۆ نمونه دیارده‌ی شیزۆفرینای خێزانی له‌نێو تاكه‌كه‌سه‌كانی كۆریا و چیندا،ده‌رئه‌نجامی هه‌مان هۆكاره،ملیۆنه‌ها خێزان له دۆخی جیابونه‌وه‌دا ده‌ژین،باوك له‌به‌شێكی ده‌وڵه‌ت كار ده‌كات و دایكه‌كه له‌به‌شه‌كه‌ی تری، ساڵی جارێك نه‌بێت ئه‌م خانه‌واده‌یه هه‌مویان پێكه‌وه كۆنابنه‌وه،هۆكاره‌كه‌ی ئاشكرایه،ئه‌وه پێداویستی ده‌وڵه‌تی ئابوری و به‌رژه‌وه‌ندی گشتییه.\nئه‌م كاره ده‌بێته هۆی سستبوونی" ئه‌و پاڵنه‌رانه‌ی كه‌هانده‌رێكن بۆ په‌یوه‌ستبوونی ژن و پیاو به‌خێزانه‌وه و مانه‌وه‌یان له‌چوارچێوه‌یدا"، تێڕوانینه‌كانی دیمتیلۆ ئه‌مه ده‌به‌ستێته‌وه به"بڵاوبوونوه‌ی هاوڕه‌گه‌زبازی له ئه‌وروپا ئه‌مه‌ش به‌هۆی دابڕانی سێكسه له‌سه‌رمایه‌داری، كه‌نه‌یتوانی ئه‌و پێوستییه‌ی دووه‌م ده‌به‌ستێته‌وه به‌یه‌كه‌مه‌وه كۆتای پێبهێنێت.ئه‌مه‌ش به پاشكۆیه‌تی ئه‌و پێداویستیانه‌ی كه پاڵیده‌نا بۆ پارێزگاری له‌مانه‌وه‌ی خێزانی له‌به‌رگێكی سروشتیدا كۆتای هات ،سه‌رمایه‌داری دانی نا به هاوڕه‌گه‌زبازیدا،دوای ئه‌وه‌ی له‌پێشودا ره‌تكرابویه‌وه، ئه‌م ره‌تكردنه‌وه‌یه مه‌رجه‌عیه‌ته به‌رژه‌وه‌ندیخواز و نا ئاكارییه‌كی روون كردبویه‌وه.\nگه‌ڕانه‌وه بۆ جیابوونه‌وه‌ی خێزانی،بیگۆفیتیچ وایده‌بینێت، كه ئاراسته‌ی شارستانیه‌ت هاوزه‌مانه له‌گه‌ڵ هه‌ڵومه‌رجێكی هزری نه‌رێنی ده‌رباره‌ی خێزان و هاوسه‌رگیری، بۆ نمونه دیارده‌ی شیزۆفرینای خێزانی له‌نێو تاكه‌كه‌سه‌كانی كۆریا و چیندا،ده‌رئه‌نجامی هه‌مان هۆكاره،ملیۆنه‌ها خێزان له دۆخی جیابونه‌وه‌دا ده‌ژین،باوك له‌به‌شێكی ده‌وڵه‌ت كار ده‌كات و دایكه‌كه له‌به‌شه‌كه‌ی تری، ساڵی جارێك نه‌بێت ئه‌م خانه‌واده‌یه هه‌مویان پێكه‌وه كۆنابنه‌وه،هۆكاره‌كه‌ی ئاشكرایه،ئه‌وه پێداویستی ده‌وڵه‌تی ئابوری و به‌رژه‌وه‌ندی گشتییه.\nبه‌گوێره‌ی تێڕوانینی یاسای ژیانبێت ئه م كاره دژی تێڕوانینی ئاینه ده‌رباره‌ی خێزان،هه‌روه‌ك بیرمه‌نده بۆسنیه‌كه باسی ده‌كات ، له ئایندا پیاو دامه‌زرێنه‌ری خێزانه،ژن مامۆستای یه‌كه‌مه، كه ناتوانرێت بگۆڕدرێت به شتێكی كه، پێچه‌وانه‌ی بیروباوه‌ری شارستانیه‌تی مادیی له یه‌كخستنی فێربوون و سه‌رخستنی حكومی بۆ تاكه‌كه‌س،بۆ خزمه‌تكردنی ده‌زگاكانی كار و بازاڕ، له‌سیستمێكی له‌م جۆره‌دا ،دایك و خێزان هیچ نین جگه له‌سه‌رچاوه‌یه‌ك بۆ شڵه‌ژانێكی نه‌خوازارو.\nئایا خێزان له دیدیێكی مادی و سه‌رمایه‌دارییه‌وه ئه‌وه‌یه كه‌خۆی پێویسته هه‌بێت؟ یان به‌ته‌نها كێڵگه‌یه‌كه بۆ به‌رهه‌مهێنانی ده‌سی كار، یا ئه‌وه‌تا بۆ پاراستن و مانه‌وه‌ی پێویسته دان به شوناسی لاده‌ر و هاوڕه‌گه‌زبازه‌كاندا بنێت؟ئایا چاره‌سه‌ره‌كه بۆ پڕكردنه‌وه‌ی پێویستی به‌نێرینه له‌لایه‌ن مێینه‌وه، خۆی حه‌شارداوه له چوونه ده‌روه‌ی مێ بۆ بازاڕ تا له‌وێ به‌نێر بگات؟ یا بۆ راكێشانی پیاوه بۆ ئه‌ركه خێزانییه‌كانی؟\nله‌هه‌موو بارێكدا،له‌م بواره‌دا پرسیاره‌كان به‌كراوه‌ی ده‌مێننه‌وه، ئایا جێگره‌وه بۆ ئاسۆی خێزان بۆ پارستنی هاوبه‌ندی و دابینكردنی ژیانێكی باش بۆی له‌ده‌ره‌وه‌ی بازنه‌ی سه‌رمایه‌دارییه؟گه‌ر ئه‌مه وابێ، ئایا ئه‌لته‌رناتیڤی گونجاو چییه؟ئه‌و تێڕوانینه چییه كه پێویسته له‌خۆی بگرێت بۆ قورسای هاوكێشه‌كه؟


فراكسیۆنە كوردستانییەكان لە بەغدا چەند پرسێكیان تاتوێكرد\n13/3/2019 - 19:48\nبەیەکەوە سەردانی ناوچەکانی ماددەی 140 ده‌كه‌ن\nجێگری سەرۆکی ئەنجومەنی نوێنەرانی عێراق، لەگەڵ سەرۆکی فراکسیۆنە کوردەکانی پەرلەمانی عێراق کۆبووەوە، لە کۆبوونەوەکەدا چەند خاڵێک خرانە ڕوو بۆ تاوتوێکردنی ئەو پرسە پەیوەستانەی کە پێویستە فراکسیۆنە کوردەکان لەسەری یەکدەنگ بن.\nبەپێی راگه‌یه‌ندراوێكی نووسینگەی راگەیاندنی د.بەشیر حەداد جێگری سەرۆکی ئەنجومەنی نوێنەرانی عێراق هەمواركردنەوەی یاسای هەڵبژاردن یەكێك بوو لەو خاڵانەی كە جێگری پەرلەمانی عێراق بە خاڵێكی رژدی ناوبرد و داوای كرد كۆ دەنگی فراكسیۆنەكانی لەسەر بێت و زۆربەی فراكسیۆنەكانی كورد لە پەرلەمانی عێراق لەگەڵ ئەو بۆچوونەبوون كە كورد بە یەك لیست بەشدار بێت لە هەڵبژاردنەكان لە كەركووك.\nلەبەشێكی تری راگەیەنراوەكەدا هاتووە، دەستنیشانكردنی لیژنەكانی پەرلەمان و سەرۆكی لیژنەكان بۆ ئەوەی بەپێی ئەو رێژەیەی كە لە پەرلەمانی عێراق بۆ كورد دانراوە بە ڕاوێژ لەگەڵ فراكسیۆنەكان كاری لەسەر بكرێت و بەپێی ڕێژەی كورسییەكان ئەو دابەشكارییە لە نێو فراكسیۆنەكاندا دابەش بكرێت.\nلە بەشێکی دیکەی کۆبوونەوەکەیاندا ڕێککەوتن لەسەر ئەوەی کە ھەموو فراکسیۆنەکان بەیەکەوە سەردانی ناوچەکانی ماددەی 140 بکەن، بۆ ئەوەی لە نزیکەوە ئاگاداری دیموگرافیای ناوچەکە بن و بەشێكی تری قسەكانیان لەسەر هاوئاهەنگی نێوان فراكسیۆنەكان بوو، لەكاتی پێوەندی لەگەڵ لایەنە عێراقییەكانی تر، بۆ ئەوەی قەبارەی كورد لە بەغدا حساب بۆكراو بێت.\nد. بەشیر حەداد تەئکیدی لەسەر بەئەمەککارکردنی نوێنەرایەتیی کورد لە بەغدا کردەوە، بە سەرۆک فراکسیۆنەکانی ڕاگەیاند، ھەموو ڕەنگە جیاوازەکان بکەینە یەکڕەنگ بۆ وەرگرتنەوەی مافەکانی کورد لە بەغدا.\nئیمرۆ دوای پێج ساڵ له شه‌ری دژ به‌داعش كه تاكه هێزی به‌ره‌نگاربوونه‌وه‌ی ئه‌م رێكخراوه و تاكه هێزی نزیك له ئه‌مریكا ته‌نها كورد بووه


https://1baiser.com جه‌نگاوه‌رانی شه‌ڕی پاره و موزایه‌ده! |\nHome بیروڕا ناوخۆیی ئاڵنگاریی جه‌نگاوه‌رانی شه‌ڕی پاره و موزایه‌ده!\non: ئازار 07, 2018 In: ئاڵنگاریی, بیروڕا, ناوخۆییNo Comments\nپڕۆژه‌یاسای چاكسازی له مووچه و ده‌رماڵه‌ی خانه‌نشینانی كوردستان، دوای (45) ڕۆژ له په‌رله‌مانی كوردستان په‌سند كرا، كه بووه مایه‌ی گله‌یی زۆری خانه‌نشینان به گشتی و دڵخۆشیی په‌رله‌مانتاران! هۆڵی په‌رله‌مانیش بووه گۆڕه‌پانێك بۆ جه‌نگاوه‌رانی پاره و یاسا و چاكسازی و موزایه‌ده‌ی حزبی!\nدڵخۆشیی په‌رله‌مانتاران له‌سه‌ر په‌سندكردنی بڕگه‌ی دیاریكردنی بڕی (4 ملیۆن و 800) هه‌زار دیناره بۆ خانه‌نشینیی په‌رله‌مانتار، نیگه‌رانیی خانه‌نشینانی دیكه‌ش له‌سه‌ر كه‌میی بڕی خانه‌نشینییه كه له (300) هه‌زار دیناره‌وه ده‌ست پێ ده‌كات، ئه‌م بابه‌ته له ماسمیدیا و سۆشیالمیدیا قسه‌وباسی زۆری له‌سه‌ر كرا كه زیاتر چڕكراوه‌ته‌وه له‌سه‌ر ناعه‌داله‌تی و به‌رژه‌وه‌ندخوازیی په‌رله‌مانتاران كه ڕازی نه‌بوون خانه‌نشینییان كه‌م بكرێته‌وه بۆ (2) ملیۆن دینار! بۆیه ناڕه‌زاییه‌كان جێگه‌ی خۆی گرت و سه‌رۆكایه‌تیی په‌رله‌مانی ناچار كرد پڕۆژه‌كه بگێڕنه‌وه بۆ په‌رله‌مان و جارێكی دیكه قسه له‌سه‌ر مادده و بڕگه‌ی خانه‌نشینیی پله‌باڵاكان ده‌كرێته‌وه.\nهۆكارێكی دیكه‌ش ئه‌و په‌شیمانبوونه‌وه‌یه بۆ تێپه‌ڕاندن و ئیمزاكردنی كۆتایی، داخستنی ده‌رگای موزایه‌ده‌یه له‌سه‌ر ئه‌و پرسه كه هه‌ندێك فراكسیۆن ڕه‌تیان كرده‌وه كه ده‌نگیان پێدابێت.\nپه‌رله‌مانی كوردستان له چاوی زۆرینه‌ی خه‌ڵكه‌وه، وه‌ك ده‌سه‌ڵاتی گه‌ل! سه‌یر ناكرێت، به‌ڵكو وه‌ك ده‌ستكێشی حزبه‌كان ته‌ماشا ده‌كرێت، بۆیه هه‌میشه گومان له‌سه‌ر متمانه و كاره‌كانی هه‌بووه، به‌ڵام له پرسی خانه‌نشینی په‌رله‌مانتاران ئه‌و تێڕوانینه‌ی تۆختر كرده‌وه و ئاستی بێمتمانه‌یی ئه‌و ناوه‌نده‌شی هه‌ڵكشاند، ئه‌م دۆخه‌ش له كاتێكدایه كه هه‌رێم و عێراق له به‌رده‌م هه‌ڵبژاردنی دیكه‌دان، كه ئه‌م بابه‌ته گورزێكی كوشنده‌یه له پڕۆسه‌ی هه‌ڵبژاردنی داهاتوو، به جۆرێك كه پێشتر به هۆی ڕێگریی له یوسف محه‌مه‌د سه‌رۆكی په‌رله‌مان و په‌رله‌مانتاران (12 تشرینی یەكەم/ئۆكتۆبەری 2015 ) و هه‌روه‌ها سووكایه‌تی و په‌لاماردانی ئه‌و دامه‌زراوه‌یه له ڕۆژی وازهێنانی مه‌سعود بارزانی له پۆسته‌كه‌ی (29ی تشرینی یەكەمی 2017)، ئه‌م ناوه‌نده‌ی خسته ژێر پرسیاری بێده‌سه‌ڵاتی و بێئومێدی، به‌ڵام ئه‌مجاره په‌رله‌مانتاران خۆیان بوونه جێگه‌ی بێهیواكردنی هاونیشتمانیانی كوردستان، خه‌ریكه ئه‌و دامه‌زراوه شه‌رعییه بێئه‌رزش ده‌كرێت و ئه‌و كاراكته‌رانه‌ش خۆشحاڵ ده‌كات كه كه‌یفیان به‌م دامه‌زراوه‌یه نایێت و سڵیان له سووكایه‌تیپێكردنی نه‌كردووەتەوە.\nپه‌رله‌مانتاران وه‌ك هه‌ر توێژێكی دیكه شایسته‌ی گوزه‌رانی باشترن، هه‌قیانه خه‌می ئایینده‌یه‌كی باشتریان هه‌بێت، به‌ڵام ئه‌مه كاتێك ڕه‌وایی وه‌رده‌گرێت، كه شه‌ڕی یاساییان بۆ هه‌مان خواست و ویستی توێژه‌كانی دیكه‌ش بێت، نه‌ك ژیانی شیرین بۆ خۆیان مسۆگه‌ر بكه‌ن و ئه‌وانی تر له تاڵی و نه‌هامه‌تی و سه‌ختی گوزه‌راندا بهێڵنه‌وه!\nشه‌ڕی دیكه‌ی قورس له به‌رده‌م په‌رله‌ماندا هه‌یه كه ده‌بووه مایه‌ی هه‌ڵكشانی متمانه‌ی خه‌ڵك به‌م دامه‌زراوه ته‌شریعییه، به‌تایبه‌تی شه‌ڕی گه‌نده‌ڵی و نه‌بوونی شه‌فافیه‌تی بودجه و داهاتی نه‌وت و سه‌رچاوه‌كانی دیكه، شه‌ڕی هه‌ڵتۆقینی ملیاردێر و كاراكته‌ری حزبی و حكومی له‌سه‌ر بنه‌مای تاریك و ناشه‌ریفانه، شه‌ڕی هاورده‌ی كه‌ره‌سته و خۆراك و ده‌رمانی ئێكسپایه‌ر، شه‌ڕی پاراستنی ئاسایشی نیشتمانی و نه‌ته‌وه‌یی و كۆمه‌ڵایه‌تی، شه‌ڕی نه‌بوونی حوكمڕانی هاووڵاتیبوون، شه‌ڕی نه‌بوونی دیموكراسیی و ده‌ستاوده‌ستی ده‌سه‌ڵات، شه‌ڕی له‌ده‌ستدانی خاك و كیانی هه‌رێم و زۆر شه‌ڕی دیكه‌ش، به‌ڵام له پاڵ فه‌رامۆشی ئه‌م شه‌ڕه یاساییه ڕه‌وایانه‌ی نه‌یان كرد، شه‌ڕی پچڕینی خانه‌نشینی 5 ملیۆنیان بۆ به‌رژه‌وه‌ندی خۆیان كرد! ئێستاش زیان له نیوه‌ی گه‌ڕایه‌وه به گێڕانه‌وه‌ی پڕۆژه‌یاساكه، كه گرنگتره ده‌ستكاریی بڕی مووچه‌ی پله‌باڵاكان بكرێت و به یاسا كه‌م بكرێته‌وه، نه‌ك ده‌ستكاریی ڕێژه‌ی خانه‌نشینییه‌كه بكرێت.


لەچوارچێوەی ئاڵۆزییەکانی لەلایەک ئەمریکا و لەلایەکی دیکە ئێران، چین و ڕوسیا، وەزارەتی بازرگانیی ئەمریکا ڕایگەیاند 34 کۆمپانیای پەیوەندیدار بەو وڵاتانەی خستووەتە چوارچێوەی لیستی سزاکانی پەیوەست بە پێشێلکارییەکانی ئێران، چین و ڕوسیا.\nوەزارەتی بازرگانی ئەو وڵاتە ئاشکرایکردووە، لەو ژمارەیە 14 کۆمپانیایان سەربە وڵاتی چین-ن، بەهۆی یەکنەگرتنەوەیان لەگەڵ سیاسەتی دەرەوەی ئەمریکا و مەترسییان لەسەر بەرژەوەندی و ئاسایشی نیشتمانیی ئەمریکا.\nهەروەها هەشت کۆمپانیایان تۆمەتبارن بەوەی ئاسانکارییان کردووە بۆ هەناردەکردنی کەرەستەی ئەمریکی بۆ ئێران، شەش کۆمپانیاشیان تێوەگلاون لە کڕین و مامەڵەکردن بە کەرەستەی ئەلیکترۆنیی دروستکراوی ئەمریکا و ئاسانکاریکردن بۆ ئێران.\nوەزارەتی گەنجینەی ئەمریکا لەسەرەتای ئەم مانگەدا سزای لەسەر سێ هاوڵاتیی ئێرانی بەناوەکانی ( بەهزاد دانیێڵ فیردەوس، میهرزاد مانوێڵ فیردەوس و محەمەد ڕەزا دزفلویان) هەڵگرت، لە هەمانکاتدا ئەو وڵاتە ڕایگەیاند، هەڵگرتنی ئەو سزایانە هیچ پەیوەندییەکی بە دانوستانەکانی ڤیەنناوە نییە.\nهەرچی پەیوەنیدارە بە ڕوسیاوە ئاڵۆزییەکانی نێوان ئەو دوو وڵاتە تادێت بەرەو بەرزبوونەوە دەڕوات، هەرچەندە لە مانگی ڕابردوودا سەرۆکی هەردوو وڵات کۆبوونەوەی لوتکەیان ئەنجامدا و گفتوگۆ لەبارەی زۆر بابەتی گرنگ بەتایبەت هێرشە ئەلیکترۆنییەکان و گروپە هاککەرەکانەوە کران.\nسەبارەت بە چین کە گەورەترین ڕکابەری ئابوریی ئەمریکایە، لەسەردەمی سەرۆکایەتیی دۆناڵد ترەمپەوە ئاڵۆزییەکانیان زیاتر بووە و بایدنیش نیازەکانی سەبارەت بە گوشارەکانیان بۆ سەر پەکین نەشاردەوە ئەگەر لە پێشێلکردنی مافی کەمایەتییەکان و مافەکانی مرۆڤ بەردەوامبێت لە وڵاتەکەیدا.\nهاتوچۆی ڕاپەڕین: لە ڕووداوێکدا چوار کەس گیانیان لەدەستدا\nنرخی نەوت لە بازاڕەکانی جیهاندا بەرزبووەوە بۆ نزیکی 71 دۆلار، هۆکارەکەشی بۆ بڕیاری وڵاتانی ڕێککەوتنی ئۆپیک پڵەس دێت…


- 2/10/2019 8:18:00 PM 8510 جار خوێندراوەتەوە\nخەندان - لیسا عه‌لى\nشۆن كۆنڵی پزیشكی تایبەتی كۆشكی سپی رایگەیاند، "دۆناڵد ترەمپ-ی سەرۆكی ویلایەتە یەكگرتوەکانی ئەمریكا تەندروستی زۆرباشە".\nبەپێی تۆڕی هەواڵی BBC، شۆن كۆنڵی بەهەماهەنگی لەگەڵ 11 پزیشكی دیكەی تایبەت زنجیرەیەك پشكنینی تەندروستیان بۆ دۆناڵد ترەمپ ئەنجامداوە، كە ماوەی چوار كاتژمێری خایاندوە و ئەنجامی پشكنینەكانیش دەریخستوە كە ترەمپ لە بارێكی تەندروستی باشدایە.\nتائێستا هیچ راپۆرتێک ئەوەی پشتڕاستنەكردوەتەوە كە كێشی دابەزاندبێت\nتره‌مپ، لە ئێستادا تەمەنی 72 ساڵە و لە ماوەی رابردودا لەلایەن چاودێرانی تەندروستی تایبەت بە كۆشكی سپی داوایلێكراوە لانیکەم 4 بۆ 5 كگم لە کێشی خۆی دابەزێنێت، به‌ڵام تائێستا هیچ راپۆرتێک ئەوەی پشتڕاستنەكردوەتەوە كە ئەو رێژەیەی كێشی دابەزاندبێت.\nبەوتەی هۆگان گیدلی، جێگرى وتەبێژى كۆشكی سپی، ترەمپ بە رێنماییە تەندروستیەكان و پلانە دینیەكانیەوە پابەندنیە، لە كاتێكدا راهێنەری تایبەتی ترەمپ بۆ لەشجوانی دەڵێت، "ترەمپ كێشی زیادەی هەیە، بەڵام قەڵەو نیە".\nلە ماوەی رابردودا تەندروستی ترەمپ جێگەی سەرنجی خەڵك بو، لەمیانەی بەرێوەچونی هەڵمەتی هەڵبژاردنی سەرۆكایەتی ویلایەتە یەكگرتوەكاندا لە نامەیەكیدا رایگەیاندبو، "دەبێتە تاکە كەسی تەندروست، كە بۆ سەرۆكایەتی هەڵدەبژێردرێت".\nترەمپ رێژەی کۆلێسترۆڵی زیاد لە پێویست بەرزە\nیەکەمین پشکنینی پزیشكی لەماوەی سەرۆكایەتییەكەی دۆناڵد ترەمپ ساڵی پار ئەنجامدرا، ئەنجامی پشكنینەكانیش دەریانخست کێشی ترەمپ 108 کیلۆگرامە و رێژەی کۆلێسترۆڵی زیاد لە پێویست بەرزە.\nرۆنی جاكسۆن، ئەو پزیشكەی ساڵی پار پشكنینە تەندروستیەكانی دۆناڵد ترەمپ-ی ئەنجامدا رایگەیاندبو، "ترەمپ خاوەنی پێكهاتەیەكی جین-ی بەهێزە، لەكاتێكدا تەنها چوار بۆ پێنج كاتژمێر لە شەواندا دەخەوێت و كێشەی بۆ دروستناكات، چونكە بۆ ئەو شتێكی سروشتیە".\nئەوە لە كاتێكدایە، دۆناڵد ترەمپ بە مەبەستی پارێزكردن، دەرمانەكانی تەندروستی دڵ و دژە کۆلێسترۆڵ و هەڵوەرینی مو لە پیاواندا بەكاردەهێنێت، لەگەڵ ئەوەشدا رێژەیەكی زۆر لە خواردنی خێرا دەخوات و لە رۆژێكدا نزیكەی 12 قوتو كۆلا دەخواتەوە.\n#ئه‌مه‌ریكا #ترەمپ #تەندروستی #كۆشكی سپی


هێرشه‌کانی ئاسمانی ئه‌مه‌ریکا بۆ سه‌ر ملیتانه‌کانی سه‌ر به ئێران 25 که‌س ده‌کوژیت\nی مانگی دوازده ٣٠, ٢٠١٩\nکه‌تائیب حیزبه ئه‌ڵلا دووشه‌مه هه‌ڕه‌شه‌ی کرد که له وه‌ڵامی هێرشه‌کانی ئاسمانی بۆ سه‌ر بنکه‌کانیان له عێڕاق و سوریا تۆڵه ده‌ستێنیته‌وه.\nهوشداریدانی ئه‌و رێکخراوه ملیتانه له ده‌مێکدا دێت که وه‌زیری ده‌ره‌وه‌ی ئێران ئه‌و هێرشانه وه‌ک پێشێلکردنی ده‌سه‌ڵاتی عێڕاق و کرده‌وه‌یه‌کی تێرۆریستی ده‌زانێت.\nوه‌زیری به‌رگری ئه‌مه‌ریکا مارک ئه‌سپر له لێدوانێک بۆ په‌یامنێران دره‌نگانی یه‌کشه‌مه پشتڕاستی ئه‌و هێرشانه‌ی کرد. ئه‌و گوتی فرۆکه جه‌نگییه‌کانی ئه‌مه‌ریکا سێ شوێنی که‌تائیب حێزب ئه‌ڵلایان له رۆژئاوای عێراق و دوو شوینی تر له خۆرهه‌ڵاتی سوریا وه‌به‌ر هێرشدان.\nئه‌سپر ئه‌و شوێنانه‌ی که هێرشیان کرانه سه‌ر وه‌ک عه‌مباری چه‌کان و دامه‌زراوه‌کانی فه‌رمانده‌یی و کۆنتڕۆل کردن پێناسه‌کردن.\nهێرشه‌کان له وه‌ڵامی هێرشێکی موشه‌کی رۆژی هه‌ینی بۆ سه‌ر بنکه‌یه‌کی له‌شکری له باکوری عێراق دێت که په‌یمانکارێکی مه‌ده‌نی وه‌زاره‌تی به‌رگری ئه‌مه‌ریکای کوشت.\nئه‌سپر له فلۆریدا ڕا قسه‌ی ده‌کرد شوێنێک سه‌رۆک دانۆڵد ترامپی لێیه که رۆژه‌کانی پشوودانی ساڵی نوێ له ئه‌وێ تێپه‌ر بکات. هه‌روه‌ها وه‌زیری ده‌ره‌وه‌ی ئه‌مه‌ریکا مایک پامپێۆش هه‌ر له ئه‌و شوێنه‌یه، که گوتی:\n"ئه‌وه‌ی ئێمه ئه‌نجاممان دا وه‌ڵامێكی جیدی بوو که ڕوونی ده‌کاته‌وه ئه‌وه‌ی سه‌رۆک تڕامپ بۆ ماوه‌ی چه‌ندین مانگ په‌یتا په‌یتا گوتوویه‌تی، که ئێمه په‌سندی ناکه‌ین کۆماری ئیسلامی ئێران کرداری وا بگریته به‌ر که سه‌ربازانی ئێمه بخاته مه‌ترسیه‌وه."\nکه‌تائیب حیزب ئه‌ڵلا به‌شێک له ئه‌و ملیتانانه‌یه که گه‌مارۆیان خراوه‌ته سه‌ر و له عێراق دا کردار ئه‌نجام دده‌ن وه‌ک هێزه‌کانی حه‌شدی شه‌عبی ناسراون.


سۆسیالیزم و به‌رتیل….. ئه‌مجه‌د شاکه‌لی | Denegkan\nHome گشتی سۆسیالیزم و به‌رتیل….. ئه‌مجه‌د شاکه‌لی\nسۆسیالیزم و به‌رتیل….. ئه‌مجه‌د شاکه‌لی\nPosted By: ئه‌مجه‌د شاکه‌لیon: October 20, 2010 In: گشتیNo Comments\nله‌و گه‌شته‌ی سۆڤیێتمدا له‌گه‌ڵ چه‌ند هاوڕێیه‌ک، ساڵی 1986، چه‌ند ڕۆژێکی له یه‌ره‌ڤانی پێته‌ختی ئه‌رمه‌نستان بووین. ڕۆژێکی تووشی له‌رز و تایه‌کی زۆر ناحه‌ز هاتم و له هوتێله‌که لێیکه‌وتم و توانستی ئه‌وه‌م نه‌بوو له‌گه‌ڵ هه‌ڤاڵه‌کانمدا بچمه سه‌ردانی ئه‌ملاو ئه‌ولا و جێگه دێرین و شوێنه‌واران. هه‌ڤاڵانم بۆخۆیان چوون و ئه‌منیان به ته‌نێ له ژووری هوتێلی جێهێشت. کاک تیمووری خه‌لیل،کوردێکی ئه‌وێنده‌رێ بوو، زانیبووی من نه‌خۆشم و له ژووره‌وه جێماوم، ده‌وروبه‌ری نیوه‌ڕۆ په‌یدا بوو و گوتی:”ڕابه، کوڕۆ ڕابه، زوو کنجێ خۆ ل به‌ر خۆ که، ئه‌ز ته ببه‌م جه‌م دختۆری”. ئه‌منیش، هه‌رچه‌ندی فره بێهێز و که‌نه‌فت بووم، لێ وه‌ک شاگردێکی گوێڕایه‌ڵ به قسه‌یم کرد و خۆم له‌به‌رکرد و وه‌دووی که‌وتم. که له هوتێل وه‌ده‌رکه‌وتین، سواری ماشێنه‌که‌ی بووین و به‌ره‌و نه‌خۆشخانه‌یه‌کی ئاژۆت. ده‌رکه‌ی ده‌ره‌وه و حه‌وشه‌ی نه‌خۆشخانه، که ده‌رکه‌یه‌کی ئاسنینی قه‌به و زه‌لام بوو، هه‌ر له ده‌رکه‌ی زیندان و گرتنگه و ئۆردوگا و کامپ و ئه‌و جۆره شتانه ده‌چوو و زه‌به‌لاحێکی ده‌رکه‌وان له‌وێ ڕاوه‌ستابوو و ده‌بووایه ئه‌و ده‌رکه‌مان بۆ بکاته‌وه، بۆ وه‌ی وه‌ژوورکه‌وین، به‌ڵام نه‌یکرده‌وه تا له‌ته‌ک کاک تیمووردا هه‌ندێکیان به ڕووسی قسان کرد و ئیدی ده‌رکه‌ی بۆ کردینه‌وه و به ماشینه‌وه وه‌ژوورکه‌وتین. له ژوورێکی چاوه‌ڕوانکردندا من دانیشتم و کاک تیمووریش هه‌ر ده‌چووه کن ئه‌م و له‌گه‌ڵ ئه‌وی دیکه‌دا قسه‌ی ده‌کرد. ئه‌و چاوه‌ڕوانی و قسه‌کردنانه پتر له نیو سه‌عاتێکی پێ چوو. پاشان کاک تیموور گازی کردم و وێکڕا چووینه ژوورێکه‌وه. بژیشکێکی ژنی لێ دانیشتبوو و ئێمه‌ش هه‌ریه‌که‌و له‌سه‌ر کورسییه‌ک دانیشتین. من که زمانم نه‌ده‌زانی کاک تیموور ده‌بوو نۆره‌ی وه‌رگێڕی کوردی و ڕووسی له‌نێوانماندا بگێڕێ. دوای هه‌ندێ پرسیار و باسکردنی ڕه‌وشی خۆم، دوکتۆر، که به سه‌روسه‌کوت و قسه و هه‌ڵسوکه‌تێدا هیچی وای له پۆلیس جودا نه‌بوو، دوو دانه حه‌بی بۆرڕه‌نگی، خسته ناو کاغه‌زێکی له حه‌به‌کان بۆرتره‌وه و دایه ده‌ستمه‌وه و به جۆرێکی فه‌رمانئامێز، گوتی هه‌ر ئێستا ئه‌وانه بخۆ، ئیدی چاک ده‌بییه‌وه. منیش گوتم کاک تیموور ئه‌وه چییه! گوتی:”ما چ دخازی ل ڤر هه‌ر ئه‌ڤ هه‌یه و ل ڤێ ژی باشتر تونه و ئه‌ڤ ژی ده‌رمانا گش نه‌خۆشی و ده‌ردانه کو ل دنیایێ هه‌نه”. گوتم جا خۆ من بۆ خۆم حه‌بی ئالڤێدۆن (Alvedon) ی سوێدیم پێیه، هه‌ر زۆر له‌وه‌ی چاکتر و به‌هێزتر و جێباوه‌ڕتره. کاک تیموور گوتی:”ئه‌گه‌ر تو حه‌بێ وه‌لاتی خۆ باشتر دبینی ئیدی چما ئه‌م هاتین ڤر!”. سواری ماشینه‌که بووین و ده‌بوو جارێکی دیکه کابرای ده‌رکه‌وان ده‌رکه‌مان بۆ بکاته‌وه بۆ وه‌ی وه‌ده‌رکه‌وین. که وه‌ده‌رکه‌وتین کاک تیموور ماشینه‌که‌ی ڕاگرت و دابه‌زی و ده‌ستی کرد به باخه‌ڵیدا و شتێکی ده‌رهێنا و چووه کن کابرای ده‌رکه‌وان و شته‌که‌ی نێو ده‌ستی خۆی خسته نێو له‌پی ده‌رکه‌وان و گه‌ڕایه‌وه و سواری ماشێنه‌که بووه‌وه و ئاژۆتی. منیش لێم پرسی، که ئه‌وه چی بوو دای به‌و کابرایه. گوتی هیچ. گوتم نا به ڕاستی. گوتی:” هه‌ند په‌ره بوو”. گوتم چما. گوتی:”وه‌ی باڤۆ تو چه‌ند دپرسی، ئه‌گه‌ر ئه‌ز په‌ره نه‌ددا وی، زلام ده‌ری ژی ژ مه ڕه ڤه نه‌دکر و ئه‌م نکاری بوو بچین هوندر”. گوتم بۆ مه‌گه‌ر ئه‌و کاری ده‌رکه‌کردنه‌وه و ده‌رکه‌داخستن نییه و مه‌گه‌ر ئێره نه‌خۆشخانه‌ی گشتی نییه! گوتی به‌لێ. گوتم ده‌ی ئیتر چی. گوتی “کوڕۆ تو چ دبێژی، ما ل وه‌لاتێ وه تشتی وسا نینه؟”. گوتم نا به‌خوا شتی ولۆ نییه، ئه‌وه به‌رتیله به‌رتیل. گوتی”ها هووو ما تو نزانی هوون ل وه‌لاتێ که‌پیتالیست دمینن و ئه‌م ژی ل وه‌لاتێ سۆسیالستن، ما تو نزانی هوون پاشدا مانه پاش، هوون گه‌لکی پاشدا مانه!”.\nله دوا ڕۆژه‌کانمدا له سۆڤیێت، له مۆسکۆ بووم. ئێوارانێکی هه‌ڤاڵێکی کوردی باشووری کوردستان، که له‌مێژ بوو له‌وێ ده‌ژیا، یارمه‌تی دام له کڕینی هه‌ندێ دیاری و ورده شتدا(قۆری، سه‌ماوه‌ر، بۆکه‌ڵه، شه‌تره‌نج، شووشه و…)و پێکه‌وه‌ش هاتینه‌وه هوتێله‌که‌ی، که منی لێبووم. کۆمه‌ڵێک کتێبی کوردیی ئه‌و وڵاته‌شم له نووسه‌ره‌کانیانه‌وه ده‌ستکه‌وتبوو. ئه‌و کوردانه‌ی سۆڤیێتی جاران، ماشاڵڵایان لێ بێ، نووسه‌ر و قه‌ڵه‌مبه‌ده‌ستیان گه‌ڵێک زۆر بوون و هه‌مووشیان کتێبی چاپکراویان هه‌بوون. ده‌بوو ئه‌و شتانه‌م بپێچمه‌وه و له پاکه‌ت و کارتۆنیان نێم، بۆ وه‌ی نه‌شکێن و نه‌دڕێن. له یه‌کێک له‌و کارگه‌رانه‌ی نێو هوتێله‌که پرسیارمان کرد، ئه‌گه‌ر کارتۆن و پاکه‌تی لا په‌یدا ده‌بێ! گوتی بۆتان په‌یدا ده‌که‌م. چوو و دوای ماوه‌یه‌ک هاته‌وه و یه‌ک دوو کارتۆنی خواروخێچ و گچکه‌ی هێنا و له پێشمان داینا و له‌پی پانکرده‌وه. هاوڕێیه‌که‌م گوتی ئه‌وه پاره‌ی ده‌وێ. منیش هه‌ندێک پاره‌م دایه. کارتۆنه‌کان به‌شی هێچیان نه‌ده‌کرد، به‌ڵام چار نه‌بوو. پاشان ده‌بوو، ئه‌و کارتۆنانه داخه‌ین و به چه‌سپ یا به‌ن و په‌ت بڕێک سفت بپێچرێنه‌وه. ئه‌وجا نه چه‌سپ و نه په‌تیش هه‌ن. دیسان په‌نامان بۆ کابرای له‌مه‌ڕ خۆمان برده‌وه و داوای چه‌سپ و به‌نمان لێکرد. چوو و دواتر هاته‌وه دوو تاڵه به‌نی گوشی له‌گه‌ڵ ده‌ستیدا هێنا داینێ و دیسان له‌پی پانکرده‌وه. له هاوڕێیه‌که‌مم پرسی مه‌گه‌ر پاره‌مان نه‌دایه خۆ ئه‌م په‌ته‌ش به‌شێکه له پاکه‌ت و پێچانه‌وه‌که و ده‌بوو له‌گه‌ڵ کارتۆنه‌کاندا ئه‌م په‌تانه‌شی بهێنایه!. گوتی:”به‌ڵێ، به‌ڵام ئه‌و وا بیر ناکاته‌وه و بۆ ئه‌وه‌ی پاره‌ی ده‌ستکه‌وێ هه‌ر جارێ شتێک بهێنێت پاره‌یه‌کت لێ وه‌رده‌گرێ”. هه‌ر جاره‌ش که پاره‌که‌ی لێ وه‌رده‌گرتم، ده‌رکه‌ی ژووره‌که‌ی داده‌خست و زۆر به بێده‌نگی و ئه‌سپایی وه‌ریده‌گرت و له به‌رکی خۆی ده‌نا و ژووره‌که‌ی جێده‌هێشت. ئه‌و کارتۆن و په‌تانه‌ش، که به منی ده‌فرۆشتنه‌وه، کارتۆن و په‌تی فڕێدراو و بێکه‌ڵک بوو، که ده‌بوو له‌گه‌ڵ گسکداندا تووڕ بدرێن.\nچه‌ند ساڵێک دوای ئه‌وه کاک تیموور و ئه‌و هاوڕێیه‌ی دیکه و زۆری دیکه‌ش له‌و کوردانه‌ی سۆڤیێت و کوردانی کوردستان، بۆ خۆیان هاتن بۆ سوێد و وڵاتانی دیکه‌ی ڕۆژاوای ئه‌وروپا و بوون به هاووڵاتی وڵاتگه‌لێکی که‌پیتالیست. گه‌نده‌ڵیی ته‌نێ سۆڤیێت و وڵاتانی سه‌ر به سۆڤیێتی نه‌گرتبووه و ته‌نێ فه‌رمانڕه‌وا و سه‌رانی ده‌سه‌ڵاتیش ناگرێته‌وه و هه‌ر ئه‌وان نین گه‌نده‌ڵن، گه‌نده‌ڵیی هه‌ڵسوکه‌وت، بارهێنان، په‌روه‌رده، دید، گیان، هزر و فه‌رهه‌نگیشه و تاکه‌کانی خواره‌وه‌ی جڤاکیش ده‌گرێته‌وه و ئه‌وانیش له کرده‌ی گه‌نده‌ڵیی به‌ده‌ر نین. ئه‌گه‌ر سۆسیالیزم خه‌ونی ڕزگارکردنی مرۆڤ بێت له چه‌وساندنه‌وه و پردی په‌ڕینه‌وه‌ی مرۆڤ بێت بۆ یه‌کسانی و ئاسووده‌یی و خۆشگوزه‌رانی و داد، ئه‌وا، ئه‌و سۆسیالیزمه‌ی سۆڤیێت، نه‌ک هه‌ر ئه‌و خه‌ون و پرده نه‌بوو، به‌ڵکه کوژه‌ری ئه‌و خه‌ونه و ئازادی و هیوای مرۆڤ بوو. چه‌وتوچێڵی و خواروخێچی و لارولوێری و ناته‌واوی و سه‌قه‌تی و گه‌نده‌ڵیی و بێفه‌ڕی ئه‌و سۆسیالیزمه‌ی سۆڤیێت، که‌پیتالیزمی له‌به‌رچاو خه‌ڵک شیرین کرد، ده‌نا که‌پیتالیزم هه‌رگیز به قازانجی مرۆڤ نه‌بووه و نییه و ناشبێ.\n7 – 10 – 2010


ڕۆشنايى - Goethe-Institut Irak\n"شپۆتلایت عێراق (رۆناکی عێراق)" یارمەتی ئەو پرۆژە عێراقییانە دەدات کە خزمەتی کەلتوور دەکەن. لە میانەی پشێوییە هەنووکەییەکانی باری سیاسی و کۆمەڵایەتی لە عێراقدا، چالاکانی مەیدانی کەلتوور رۆلی سەرەکی دەبینن لە داڕشتنی ئاسۆ کۆمەڵایەتییەکان. لە ناو کۆمەڵگایێکی پڕ لە جیاوازیدا، ئەوان بەشداریێکی گرنگ و زیندوو لە وتارەکانی پەیوەند بە ناسنامە و دیالۆگ بە ئەنجام دەگەیەنن.\nگەیشتن بە یارمەتی دارایی بۆ پرۆژە کەلتوورییەکان لە ناوە و دەرەوەی عێراقدا مەرجێکی بنچینەییە بۆ هاتنە ئارای زەمینەیەکی زیندووی کەلتووری. ئامانجی پرۆژەی "شپۆتلایت عێراق" بریتییە لەوەی کە ئاسانکاری بۆ ئافرێنەرانی کەلتوور لە عێرقدا بکات، بۆ ئەوەی بۆ دەستپێکردنی پرۆژەکانیان ڕاستەوخۆ دەستیان بگاتە کۆمەکە داراییەکان. شپۆتلایت عێراق پشتگیری پێشکەش دەکات، پشتگیرییەکی وا کە هونەرمەندان بەبێ وابەستەیی شارەزاییان بە زمانی بیانی و پسپۆرێتی نێونەتەوەییان بتوانن دەستیان پێی بگات.\nئاسانکاری بۆ پێشکەشکردنی داخوازی، رێگە بۆ ئافرێنەرانی کەلتوور خۆش دەکات، بۆ ئەوەی بتوانن پرۆژە داهێنەرەکانیان لە دەرەوەی سنووری ئیتنی و کەلتووری خۆیانیش جێبەجێ بکەن. بۆ پێدانی ئەو کۆمەکە داراییە، پرۆژە کەلتوورییەکان دەخرێنە پێشەوە، واتە ئەوانەی بە چاوێکی ڕەخنەگرانە گەنگەشە لە چەمگی ناسنامەی کەلتووری دەکەن و لە پێناوی کۆمەڵگەیەکی مەدەنی بەشداری دیالۆگەکان دەکەن. لێرەدا چالاکانی مەیدانی کەلتوور بە پرۆژە هونەری و کەلتوورییەکانیان دەتوانن لە سەرتاسەری وڵاتدا داخوازی پێشکەش بکەن.\nلە پاڵ کۆمەکی دارایی، پێکەوە بەستنەوەی داهێنەرە عێراقییەکان لە مەیدانی کەلتووریدا لە تۆڕێکی پەیوەندی، هەروەها پێشخستنی شارەزاییان ئامانجێکی تری شپۆتلایت عێراقن. بۆ پێشخستنیان ئەندامانی ئەو پرۆژانەی کە کۆمەک دەکرێن، بەشداری چەندین خولی جیاجیای فێرکردن دەبن، بۆ ئەوەی بەهرە و تواناکانیان لە بەشدارییان لە کایەکانی بەڕێوەبردنی کەلتووری، تۆڕە پەیوەندییەکان و کۆمەڵگەی مەدەنی بەهێز بکرێت. لە هەمان کاتدا سەکۆیێکی ئۆنلاینی بۆ گوڕینەوە و خستنەڕووی پرۆژەکان سوودی لێ وەردەگیرێت.\nداواکارییەکاني ٢٠٢٠ - سەيركردنێكى گشتى\n© Goethe-Institut /Shamal Sabri\nخۆشحاڵین بەوەی کە هەڵبژاردنی یازدە پرۆژەی داهێنەرانە ڕابگەیەنین، کە لە چوارچێوەی بەرنامەکانی ساڵی ٢٠١٩ی سپۆتلایت عێراق، پشتگیری دارایی دەکرێن.\nوەسفکردنی پرۆژەکە پرۆژەکانی ٢٠١٨\nلە ساڵی ٢٠١٨ دا پرۆژەی شپۆتلایت عێراق (رۆناکی عێراق) یارمەتی ١٣ پرۆژەی ئامانج جیاجیای دا، کە زادەی ئیلهام و بەهرەی هونەرمەندانی عێراق بوون.\nهێلا مفێس © په‌یمانگای گوێته\nهه‌ر هه‌وڵێك بۆ قسه‌كردن سه‌باره‌ت به هونه‌ر یان كولتور له ئێراقدا كارێكی ئاڵۆز و پڕگرفته، له‌م ڕوانگه‌یه‌وه  هونه‌رمه‌ندان و كاره‌كانیان ناكرێت له ڕووداوه پڕ له ئازاره‌كان جیابكرێنه‌وه كه به درێژایی مێژووی هاوچه‌رخی ئێراق ڕوویان داوه. بۆ نمونه چل ساڵ له دیكتاتۆریه‌ت، جه‌نگه یه‌ك له دوا یه‌كه‌كان، ئابڵۆقه‌ی ئابووری و شه‌ڕه تایفیه‌كان كه وڵاته‌كه‌یان په‌لكێشی حه‌مامی خوێن كردووه.\nبێگومان هونه‌ر به‌ته‌نها خۆی گیراوه‌یه‌كی سیحری نییه بۆ نه‌هێشتنی هه‌موو كێشه‌كان و لابردنی توندوتیژی، به‌ڵام ده‌توانێت وه‌كو پلاتفۆرمێكی گرنگ، بۆ دروستكردنی دیالۆگ و تێگه‌یشتنی تازه و فۆرموله‌كردنی ڕاستیه‌كان كاریگه‌ری هه‌بێت.


لەسەر دۆخی زینی وەرتێ داوای خۆپیشاندانی سەرتاسەریی دەکرێت – کوردی – RojNews.News\nلەسەر دۆخی زینی وەرتێ داوای خۆپیشاندانی سەرتاسەریی دەکرێت\n23/06/2020 - 7:41:16 am\nدووشەممە, 20 أبر 2020 – 08:00 ڕۆژنیوز – هەرێم قادر\nهاوڵاتیانی شارۆچكەی سەیدسادق لەسەر ڕەوشی زینی وەرتێ و تێکدانی دۆخەکە بە دەستپێشخەریی پارتی بۆچوونی خۆیان بۆ ڕۆژنیوز خستەڕوو.\nئەبوبكر حسێن ڕۆژنامەنووس وتی: ئەوەی ئێستا لەزینی وەرتێ ڕوودەدات، نیگەرانیەكی قوڵی لای هاوڵاتیان دروستكردووە، چونکە خەڵکی چاوەڕێی ئەوەیان لەو هێزانە دەکرد بەیەك نەفەس ڕوبەڕووی ئەو قەیرانانە ببنەوە كە لەناوچەكەدا سەریانهەڵداوە نەك ئەوەی بەپیلانی دەوڵەتی تورک شەڕی یەکتر بەرپا بکەن.\nئەبوبەکر، وتیشی: پارتی و یەكێتی مێژوویەكی خوێناوییان هەیە لە باشووری كوردستان و دەبێت ئەو ڕاستیە بزانن، کە دواجار بگەڕێنەوە سەر مێزی دانوستان و گفتوگۆ و خەڵکیش نەبێتە بەرە لەدژی هیچ لایەکیان بەیەک دەنگ کار بۆ ئاساییکردنەوەی دۆخەکە بکەن.\nڕێبوار محەمەد هاوڵاتیەكی تری شارۆچکەکە باسی لەوە کرد، خەڵكی كوردستان پێویستە هەڵوێستی هەبێت لەو دۆخەی لەزینی وەرتێ دەگوزەرێت بۆئەوەی چیتر نەبێتەوە قوربانی شەڕی ناوخۆ.\nئەو هاوڵاتییە لەڕێگەی ڕۆژنیوزەوە داوای لە حکومەتی هەرێم کرد بە وریاییەوە مامەڵە لەگەڵ دۆخەکەدا بکات و نەبێتە بەشێک لە کێشەکە و هەوڵی کۆتاییهێنانی بدات، لە سیاسەت و مەرامەکانی دەوڵەتی تورک تێبگات.\nمەحمودی شێخ نوری هاوڵاتیەكی تری دانیشتووی سنوورەکەیە و پرسیاریکرد، تاکەی حیزبەکانی باشور ببنە داردەستی ئێران و تورکیا و ململانێکانی ئەو دوو وڵاوتە بۆ ئەم هەرێمە بچوکە بگوازنەوە؟\nداواش دەکات، خەڵکی بڕژێنە سەر شەقامەکان و دژ بەم سیاسەتەی وڵاتانی داگیر، کە لەڕێگەی حزبەکانی باشورەوە جێبەجێ دەکرێت ناڕەزایی دەرببڕن و قبوڵی نەکەن چیتر هەرێمی کوردستان لە کێشە و ململانێ و قەیرانی بەردەوام نغرۆ ببێت.\nئەنفال تەمەنی گوڵەی لە هەڕەتی لاویدا هەڵوەراند\nبە وێنە.. سوپای توركیا دەستیکردووە بە بۆمبڕێژکردنی دەڤەری برادۆست


سێ شیعری محمود دەروێش و دوو وەرگێڕانی جیاواز.\nلەم ساڵانەی دواییدا، بزاوتێکی گەورە لەوەرگێڕان لەنێوەندی ئەدەبی کوردیدا دەرکەوتووە. کەتیایدا سەدان بەرھەمی نووسەرانی دنیا بەزمانە جیاوازەکان وەرگێڕدراونەتە سەرزمانی کوردی. ئەوبزاوتە بە پێی پاشخانی ڕۆشنبیری وەرگێڕو ئاستی زانین و شارەزاییان لەزمان دەگۆڕێت. واتە ئەزموونەکان جیاوازن. دیارە ئەمەش بەھۆی نەبوونی نێوەندێکی تایبەت بەوەرگێڕانە کەتیایدا ستافێکی شارەزا، بڕیارلە سەرجۆرو ناوەڕۆکی ئەوبەرھەمانەبدات کەوەردەگێڕدرێن. بۆیە دەبینین ھاوشێوەی زۆر کایەی تر،وەرگێڕانیش لەنێوئێمەداچەندین کەموکورتی ھەیە.چونکە ھەردەزگاو ھەر وەرگێڕێک پەیرەو لە جۆرێک نووسین و ڕێنووس دەکات کەخۆی دەیەوێت. نەک بنەمایەکی دارێژراوی زانستییانە و زمانەوانی ھەبێت. ھەڵبەتە وەرگێڕان ھونەرە.لەوھونەرەشدا پێشمەرجی یەکەم شارەزایی و قوڵبوونەوەیە لەھەردوو زمان.تائاستی ھاوتاکردن و بەراوردکاریانەی زمان.بەڵام لە شارەزایی گرنگتر، زاڵبوونی وەرگێڕە بەسەر ھەردووزماندالەڕووی واتاسازی و چەمک و دەربڕینەکان.\nبۆ ئەوەی ناوەڕۆکی دەق وەک ئەوەی کەھەیە بگەینرێتە خوێنەر. بێگومان مەرج نییە لەھەردووزماندا، ھاوواتاو مانای دروستی وشەیەک وەک یەک بوونیان ھەبێت. بەڵام مەرجە مانای ئەو چەمکە ھێندە لەزمانی بۆ وەرگێڕدراو نزیکبکرێتەوە تاڕادەی گەیاندنی مانای تەواو.لەوەرگێڕاندا ھەرگیز دەقێک وەکو خۆی بەھەمان وێنەو بونیادی زمانەوانی، بەھەمان ئاماژە و واتا،لەزمانێکی دیکەدا بەرجەستەناکرێت. بەڵکو ناوەڕۆک، پەیام و ئاماژەکان دەگەینرێن. زۆرجار دەڵێن وەرگێڕان خیانەتە. وەرگێڕانی شیعریش دووجار خیانەتە. چونکە ناتوانرێت دەقێکی شیعری بەھەمان وێنەی ھونەری و شیعریەتەوە، وەربگێردرێت. بەپێچەوانە دەقەکانی چیڕۆک و ڕۆمان کەڕەگەزی گێڕانەوەیان تێدایەو دەتوانرێت بەیەک ھێڵی ئاسۆیی، دەقەکە وەربگێڕدرێت. بەڵام تۆپۆگرافیای دەقی شیعری، بەتایبەتیش شیعری سەربەست وئازاد جیاوازە لەژانرە ئەدەبییەکانی تر. بۆیە زۆرجار کاتێ دەقێکی شیعری بەزمانی پێ نووسراو دەخوێنینەوە،ھەست بەو جیاوازییانە دەکەین کاتێ ھەمان ئەودەقە بەزمانی بۆ وەرگێڕدراوی زمانی دووەم دەخوێنیینەوە.بگرە لەزۆرکاتدا ڕەنگە چێژیشی لێ نەبینین.چونکە شیعر لەوێنەی ھونەری و شیعریەت و ڕیتمی ناوەکی وشەکان پێکھاتووە.بە پێچەوانەی چیڕۆک و ڕۆمان کەڕەگەزی گێڕانەوەیان تیادا بەرجەستەیە. گێڕانەوەش بەبەراورد لەگەڵ وێنەیەکی ھونەری لەدەقی شیعریدا، کردارێکی ئاسانترە بۆ وەرگێڕان.\nبەڵام لێرەدا لەبواری وەرگێڕان بەگشتی گرفتێکی دیکەش ھەیە، ئەویش جیاوازی وەرگێڕانەکانەلای وەرگێڕەکانی کورد لەئاستی وشەو پەیام و ناوەڕۆکی دەق. بەڕادەیەک کەخوێنەر زۆرجار بەردوو وەرگێڕانی جیاوازی دەقێک دەکەوێت. لەکاتێکدا دەقەکە ونووسەرەکەش ھەریەک کەسن. دەشێ ئەم جیاوازییە پەیوەندی بە تێگەیشتن و ئاستی زانینی زمان وشارەزایی وەرگێڕان ھەبێت. بەڵام ناکرێت یەک دەقی دیاریکراو بەچەندین دەستەواژەو دەربڕینی جیاواز وەربگێڕدرێن. چونکە ئەمە گیروگازی تێگەیشتن لای خوێنەر دروست دەکات. دەکەوێتە گومان و دوودڵی بەوەی کام وەرگێڕانیان ھونەریترە لە ئەوەی تریان. لەوڕوانگەیەوە، ئێمە ئاماژە بۆ سێ دەقی شیعری (مەحمود دەروێش) دەکەین کە بەدووشێوەی جیاواز وەرگێڕدراون لەکاتێکدا شیعرەکان ھەمان شیعرن. ئەوسێ دەقە لەکتێبێ(بیرت دەچیتەوە وەک ئەوەی ھەبووبیت) کە (ئازاد بەرزنجی) وەریگێڕاوەو تایبەتە بەژیان و شیعرەکانی دەروێش بڵاوکراونەتەوە. ھەمان ئەوسێ شیعرە (پشکۆ نەجەمەددین)یش وەریگێڕاون و لە ژمارە(١٠٣٥ی ڕۆژی ١٢-٤-٢٠١٨) ئەدەب و ھونەری کوردستانی نوێ بڵاوکراونەتەوە. جیاوازی شیعرەکان لەو دوو وەرگێڕانەدا لەئاستێکە کەتەواو ھەست بەجیاوازی وشەو بونیادی زمانی دەقەکە دەکەین.\nبەو پێیەی وێنە شیعرییەکان، یاخود چەمک و دەستەواژەکان، لەھەردوو دەقدا گۆڕانیان بە سەرداھاتووە. ھەمووشمان دەزانین لەزانستی زمان بەگشتی و زمانی کوردی بەتایبەتی، ھەرگۆڕانکارییەک لەفۆنیمی وشەکان، یاخود بونیادی وشەکان، دەبێتە ھۆی گۆڕانکاریی لەمانای وشەکان. ڕەنگە نەتوانرێت ماناکانی دەقێکی شیعری بەھەموو وێنە و پێکھاتە ھونەرییەکانەوە، وەربگێڕدرێنە سەر زمانی کوردی. بەڵام نابێ ئەوەمان بیربچێت ھەرگۆڕانکاریی و جێگۆڕێیەک لەتۆپۆگرافیای وشەکان لە بونیادی دەقدا، دەبێتە ھۆێ ئاڵۆزی لەماناو ناوەڕۆکی دەق.\nلێرەدا ئێمە چەند کۆپڵەیەک لەھەرسێ شیعرەکانی دەروێش وەردەگرین، کە ھەردوو وەرگێڕ بەڕوانینی خۆیان وەریان گێڕاوەتەسەر زمانی کوردی. لەبەردرێژنەبوونەوەی بابەتەکەمان و ھەروەھا شیعرەکانیش، ناتوانین ھەموو شیعرەکان بنووسینەوە. تەنھا ئەو وێنە شیعریانە وەردەگرین، کەجیاوازییان ھەیە لەماناو ناوەڕۆک. ئەمیش لەڕێگەی جیاوازی ئەزموونی وەڕگێڕانی ھەردوو وەرگێڕەوە.لەخوارەوە ئاماژە بەکۆپڵە شیعرییەکان دەکەین:\n* (شیعری ھیوا)\n* شیعری(شەمەندەفەری سەعات یەک)\nکۆمەڵێ کۆڵان و ھاوڕێ لەمەدرید بانگیان کردم...\nژن و پیاوێک لێک دادەبڕێن...دڵیان دەشکێن..\nئێمە ژن و پیاوێک دەبووین... پێک گەیشتبان..\nلەنموونەی یەکەم، وشەی سەفەر ڕانەبردووە، چونکە کردارەکە ھێشتا ئەنجام نەدراوە، بەڵام لەوەی تریان، لەسەفەردایە واتە ڕابردووی بەردەوامە. لەدێڕی دووەمدا مۆزارت ھەڵئەبژێرێ، بەڵام لەوەرگێڕانەکەی تردا، مۆزیکی مۆزارت ھەڵئەبژێرێ. واتەلەمەدا مەبەستەکە دیاریکراوە کەمۆزیکی مۆزارتە،بەڵام لەوەی یەکەمیان تەنھا مۆزارتە کەدەشێ گریمانەی ئەوە بکەین مۆزارت ناوێک بێت، ھەرناوێک نەک ناوی مۆسیقارێک.\nئەمانە بەشێک بوونە لەو جیاوازیانەی کەوتنە بەرچاوم. دیارە من وەک خوێنەرێک ناتوانم دادوەری بکەم و لەنێوان ھەردوو وەرگێڕانەکەدا ڕای خۆم بڵێم. بەتایبەتیش کەمن زمانی عەرەبی نازانم. بەڵام ئەگەر بابەتەکە پەیوەندی بەئەزموون و پیشەی وەرگێڕانەوە ھەبێت، ئەوا بێگومان ئازاد بەرزنجی یەکێکە لەوەرگێڕە ھەرە سەرکەوتوو دیارەکانی ئێمە، کەبەپیشە وەرگێڕەو وەرگێڕانی کردۆتە کاری ھەمیشەیی خۆی و قوربانی بەدنیای چیڕۆک نووسینی خۆی داوە لەپێناو کاری وەرگێڕیدا.تائێستاش وەک خوێنەرێک دەیان کاری وەرگێڕانی ئەدەبی ئەوم خوێندوونەتەوەوچێژم لێوەگرتوون...


بریتییە لە سووربونەوەی میزەڕۆکانی نێوان گورچیلەو میزەڵدان و هاوکات نێوان میزەڵدان و کونی میزکردن. هەندێک جار ئەم میزەڕۆیانە (سەرەوە و خوارەوە) توشی بەکتریای کلامیدیا دەبن کە نەخۆشییەکی درمی زایەندییە. شایەنی باسە ئەم سووربونەوانە زیاتر توشی مێینە دەبن وەک لە نێرینە بەڵام هەموو تەمەنێک و ڕەگەزێک دەگرێتەوە. لەکاتی کەمتەرخەمیکردن لەچارەسەرکردنەکەی زیانی گەورە بە خانمان دەگەیەنێت.\nشایەنی باسە پێویستە مرۆڤ هاوسەنگییەک ڕابگرێت بۆ وەرگرتن و کردنەدەرەوەی ئاو بۆ لەش. هەر لاسەنگیەک دەبێتە ناهەموارییەک بۆ کەسەکە.\nخواردنەوەی ١.٥ لیتر\nخۆراک ٦٠٠ ملیلیتر\nزیندەپاڵ (مێتابۆلیسم) ٢٠٠ میلیلیتر\nکردنەدەرەوەی ئاو (لەدەستدان)\nئارەق کردنەوە ١٠٠ملیلیتر\nنزیکەی ٣٥٠ ملیلیتر بەڕێگای دی\nلە ٪٨٠ی سووربونەوەکان لە لای خانمان دەگەڕێتەوە بۆ بەکتریاکانی ئێ کۆلی و ستافیلۆکۆکەس ساپرۆفیتیکۆس کە لە هاوین و پایزدا دەردەکەوێت.\nکزانەوە لەکاتی میزکردن دا\nزۆری ژمارەی میزکردن (میزە چوڕکێ)\nژانکردنی بەر موسوڵدان\nهەندێک جار پلەیگەرمی لەش لە ژێر ٣٧ پلەوەیە\nزۆرجار پشتیەشەشی لەگەڵدایە\nشیتەڵکردنی یەکەم میز واتە میزی بەیانیان باشترین میزە بۆ شیتەڵکاری لە تاقیگەکاندا، هەندێک جار پێویست دەکات چاندی بۆ بکرێت.\nلەم حاڵەتانەدا پێویستە میز چاندنی بۆ بکرێت\nگەر ڕێژەی نتریت لەمیزدا ٠ (سفر) بێت\nگەر ئافرەت چەند جارێک تووشی سووربوونەوە بێت\nگەر خانم دووگیان بێت و ئەو نیشانانەی سەرەوەی هەبێت\nئەگەر خانمان مانگانە یان بە دوو مانگ جارێک تووشی سووربوونەوە هات ئەوا دەبێت وە پێویستیشە سەردانی پسپۆڕی نەخۆشییەکانی ئافرەتان بکات.\nلە نێرینەدا بارەکە جیاوازە و لەوانەیە سووربوونەوەکە بەهۆی بەکتریاوە یان نەخۆشییە درمییە زایندییەکانەوە بێت وەک کلامیدیا یان تریهۆمۆناس. هەندێک جار سووربوونەوەکە لە کەسانی بەتەمەندا ئاڵۆزدەبێت کاتێک پرۆستات دەگرێتەوە.\nلە ٪٥٠ بۆ ٦٠ ی بارەکان دا بەکتریای ئێشریای کۆلاییەو بەکتریای کلیبسێلا و ئینتێرۆکۆکەس دەبنە هۆی سووربوونەوەکە.\nکزانەوە و سووربوونەوەی کەناڵی میز\nهەتنەخوارەوەی شلەیەکی لینج لە کونی میزەوە لەگەڵ ژانێکی زۆر\nشیتەڵکردنی یەکەم میز واتە میزی بەیانیان باشترین میزە بۆ شیتەڵکاری لە تاقیگەکاندا، گەر شیکاری میزەکە نیتریتی تیانەبوو پێویست دەکات چاندی بۆ بکرێت.\nلە پیاودا پێویستە تێستی کلامیدیا و سووزەنکی بۆ بکرێت.\nگەر لەپاش ئەنجامی تاقیگە هۆیەکە بەکتریابوو ئەوا دژە بەکتریات بۆ دەنووسرێت. ماوەی بەکارهێنانی دژە بەکتریاکان لە جۆرێک بەکتریاوە بۆ بەکتریایەکی دی یان دژواری نەخۆشییەکە لە نێوان ٣ بۆ ١٠ ڕۆژ وە لە پیاواندا دەبێت ماوەی بەکارهێنانەکە زیاتر بێت بەهۆی ئەوەی کە ڕێڕەوی میزی درێژترە.\nگەر ئەو کەسانەی مانگانە یان بە دوو مانگ جارێک تووشی بەکتریاکان بوو ئەوا دەبێت دکتۆری تایبەت دژە بەکتریای درێژخایەنی بۆ بنوسێت تاوەک و بەرگری بکات لە دووبارە گەڕانەوەی دژوارییەکە بۆ نەخۆش.\nدرێژەی بابەت دەتوانن لە پەرتوکی بەڕێز د. زاھیر سوران بخوێننەوە\nنەخۆشییە درمەکان، چاپی دووەم ٢٠٠٦، لاپەڕەی ١٠٧ بەشی چوارەم\nد . زاھیر سوران ، پسپۆڕی نەخۆشییە در‌مەکان و گشتییەکان .\nبەڕێوەبەری سەنتەری پزیشکیی نوێ ، سلێمانی\n2516 جار خوێندراوه‌ته‌وه\nشێرپەنجەی ملی منداڵدان...\nھۆکارەکانی گرژبونی ماسولکە...\nبەماسولکەکانت باشتر ئاشنابە...


خانمە هونەرمەند چۆپی نوێترین بەرهەمی بەشێوازی ڤیدیۆ کلیپ بڵاوکردەوە\nئەم بەرهەمە بەناوی (دۆی دادە) یە کە بەرهەمێکە لە ئاوازی هونەرمەند چۆپی خۆیەتی و بەشێوازی ڕاپە، تێکستی ئەم گۆرانییە لە شاکارەکانی (دکتۆر کەمال میراودەلی)یە، کاری ئامادەکردن و دابەشکردنیشی لەلایەن Halis ‘Tease’ Aydın بۆ کراوە ،کلیپی دۆی دادە لە دەرهێنانی L.S.Film ە.\nهونەرمەند چۆپی لە بارەی ئەم کلیپە نوێیەوە لە پێگە کۆمەڵایەتێکانی خۆی بڵاوی کردووەتەوە و سوپاسی سپۆنسەری ئەم کلیپەی کردووە کە برنجی قەیوان / ئەزمونی شێخان سپۆنسەری کردووە،\nسێ مانگ لەمەوبەر هونەرمەند چۆپی فەتاح دیزاینی جلی کوردی خانمانی لە شاری هەولێر دامەزراند بە ناوی (چۆپی دیزاین)ەوە،هەندێک کەس پێیان وابوو کە وازی لە هونەر هێناوە. بەڵام هونەرمەند چۆپی ڕایگەیاند کە بەردەوام دەبێت لە هونەر بۆ حەز و خولیای خۆی و خزمەتکردنی کەلتوری کوری.\nئێرە کلیك بکە بۆ بینینی ڤیدیۆ کلیپەکە.\nکۆی سه‌ردان: 17963262


هزرین لەنێو جیهانی دیاردەییەوە.. کاوە جەلال – Dengekan\nbyKawa Jalal\tDecember 19, 2021\tGeneral, Opinion\nلە خۆرهەڵاتی ئیسلامی هەردەم زانیارییەکانی موبەقی دیعایە، “وتی وتی”، پێوەکردنی بەهارات بە ڕووداوی یان هەواڵی گێڕراوە و “وتی-وتییەکان”ەوە، وەک کەتوارێک (واقعێک) وەردەگیرێن، مرۆڤ خۆی پێوەیان ڕادەگرێت و بەرهەمیاندەهێنێتەوە. ئەوجا تەنگژەی قووڵی سەرجەم بوارەکانی ژیانی جڤاکی و ئابووری و سیاسی دێتە پاڵ ئەم هەقیقەتە ئیسلامی-خۆرهەڵاتییە، ئەمەش هۆکارێکی سەرەکییە کە بۆچی ئێمە هەنووکە نەک تەنیا لە پرسە چارەنوسسازەکاندا، بەڵکو لەبارەی زۆر ڕووداوی ژیانی ڕۆژانەشمان هیچ یان نزیکەی هیچ نازانین، بەڵکو لەنێو تەوەنی دیاردەیی تەنییەوەدا گیرمانخواردووە، ئەوجا کاتێک ئەو تەوەنە وەک کەتوار دادەنێین، ئیدی دەوروژێین بۆ خۆخاڵیکردنەوە لەنێو کۆڕی هەڤاڵان و سەرمێزی نادییەکان و سۆشیالمیدیادا، بەڵێ تەنانەت بۆ نووسین دەمان وروژێنێت. تەنانەت میدیاکارانی سەرقاڵبووی نێو ڕووداوە سیاسییەکان، بێگومان هەروەها تا ڕادەیەکی زۆر جڤاکییەکانیش، ئاگایان لە زۆرینەی پاشخانی ڕووداوەکان نییە، لەم بێئاگاییەشەوە “ئینفۆرماسیۆن”ەکانی خۆیان دەئاخننە نێو دەروون و هۆشمانەوە. بەڵی دەتوانین ببێژین، لەو دەڤەرە کولتوورییەدا تەنانەت ئستۆپی زار بچڕاوە و ئەو خەڵکە بەردەوام بە هەر شێوەیەک دەبێژن و هەر دەبێژن. ئایا “تاریق ڕەمەزان” کێ بوو و بۆ بەردرا، یان تایبەتیتر بپرسین:\nبۆچی کەسێکی دیاریکراو بەری دا؟ ئایا ئەم یان ئەو پارت چۆن هێندە دەنگی لە هەڵبژاردنەکانی پەرلەماندا هێناوە؟ نایزانین، جا گەرچی ئەمڕۆ بژاردنی دەنگ ئاسانترین کارە و کۆمپیوتەر ئەنجامی دەدات. ئایا هەقیقەتی ڕێفەراندوم چی بوو؟ ئایا بۆچی لە ناوچەی مەخمور شەڕ لەدژی داعش چێبووە؟ بۆچی کوڕەکانی جەلال تالەبانی بەو شێوەیە گڕیان بۆ دەسەڵات گرتووە و ئایا هۆیەکیان هەیە شەڕ بە ئامۆزاکەیان بفرۆشن یان ئەمیان هۆکاری نوێترین تەنگژەی ئەو “بەناو” پارتەیە؟ ئایا چۆن بازرگانیی نەوت دەکرێت؟ ئایا بەڕاستی هۆی چییە کە بەغداد بودجەی هەرێمی بڕی و ئەمڕۆش بە نیوەناچڵ و لە کاتی دیارینەکراودا بڕێک پارە بە هەرێمی کوردەکان دەدات؟ بۆچی ئەو کیژەی دراوسێ خۆی سوتاند؟ ئایا سووتێنرا؟ باوکی کوشتی؟ ئایا فڵان میدیاکار و هاوسەرەکەی کوژران یان ئەو خۆیان و تاکە زارۆکەکەیانی لەناوبرد؟ ئایا کاتێک ئەو هەموو کەسە تووڕە و ئەخلاقییە لە سۆشیالمیدیاکاندا دەنگیان هەڵدەبڕن، لە کرۆکیشدا ئەوهان، ئەوجا گەر ئەوها بن، ئیدی لەبەر چە هۆیەک هیچیان لەدژی ئەم کێشە ئاڵۆز و چارەنوسسازانە پێناکرێت؟ ئایا خودی هەرێمەکە هەڵقوڵاوێکی توخمیی کوردان خۆیانە یان تەنیا “زۆڵ”ێکی سیاسییە و هەر بەم هۆیەشەوە ئەوها بووە بە مەهزەلەیەکی ناوچەیی کە وەک تۆپی پێی دەوڵەتان گەمەی پێدەکرێت؟\nبەڵێ، ئێمە لەنێو دیاردەگەلی ئاڵۆزکاودا گیرمانخواردووە و بەهۆیانەوە وڕ و کاس بووین، ئاخر بمانەوێت یان نەمانەوێت، ئەو دیاردانە دەمانهەنگێون، ئەوجا لەبەرئەوەی کوردین، کەواتە لەبەرئەوەی هەردەم بە ترس تەنراوین، ئەوا نەک تەنیا پێیان بارگاوی دەبین، بەڵکو ڕوودەدات کە خۆمانیان بۆ شل دەکەین تاکو بارگاویمان بکەن. ئێمە ئەوداڵی هەواڵی باشین، چاکسازی بێت یان ڕاپەڕین. هەروەها چەند تووڕە بین لەو هەرێمە، هێشتا هەر دەترسین کە نەمێنێت. دەمانەوێت نەمێنێت، هاوکات دەترسێین کە نەمێنێت. ئەوجا بۆ پاڵ ئەم ترسە سەرجەم کێشە جڤاکی و سیاسییەکانی نێو خودی ئێراق خڕدەبنەوە. لەوێش سوننە و شیعە، شیعە و شیعە، لە ناکۆکیی سەختدان، بوون بە تۆپی پێی دەوڵەتانی هەرێمی و دیکەی زلهێز.\nلەپاڵ ئەو هەموو دیاردەیە و گەلێکی دیکەدا هاوکات شیرازەی هەموو ڕەوشەکان تێکچووە، نزیکەی هیچ شتێک ڕێگەیەکی ئاسایی ناگرێتە بەر، نە خوێندن گونجاو بە چییەتیی خوێندن بەڕێوەدەچێت، نە پیشەی دەستی، نە سیاسەت و ئابووریگەری. هەروەها هەقیقەتی بەناو پارتە سیاسییەکانیش بەتەواوی ئاشکرابووە. گەرچی دەزانین کە نە “پارتی” کوردستانی و دێمۆکراتییە، نە “یەکێتی” نیشتمانی و “یەکێتی”یە، نە “گۆڕان” گۆڕانخوازە، نە “نەوەی نوێ” نیۆلیبەرالە یان هیچ نەبێت لیبەرالە، نە کۆمونیستەکان کۆمونیستن و نە ئیسلامییەکان لە بنەڕەتی ئیمانیانەوە کەمترین کێشەی مرۆڤییان پێ چارەسەر دەکرێت، سەرەڕای ئەوە دیدێکی گشتگیرمان بۆ نێو هیچ ڕەوش و قەوارەیەکی سیاسی نییە. جیهانەکەمان وێرانەیە، جیهانێکی فراگمێنتارییە. ئێمە هیچ نازانین، چونکە لە هیچ کوێ (ئۆبژێکتە ئەدەبی و هونەرییەکان یان بەگشتی نوسراوە – باشە – کۆنکرێتەکانی لێدەربچن) ناوەرۆکمان لە بەردەمدا نییە. تەنانەت گەر ڕاستەوخۆ و بەبێ خەوش دەرکی کارەساتە سروشتییەکەی هەولێر بکەین، یەکسەر ڕەوشە دەرککراوەکانمان بە ئینفۆرماسیۆنی میدیایی و هەواڵی “موبەقی دیعایە”ی کوردی-خۆرهەڵاتی دەشێوێن.\nبۆیە ڕەنگە تەنیا ئێسەییستییانە بتوانین پەی بە ئەم یان ئەو پرسی نێو ئەو وێرانەیە بەرین – کەواتە نەک بە شێوەی زانستییانەی سیستەماتیکی. ئاخر نەشیاوە هیچ “زانا”یەکی قەدیمی یان مۆدێرن بتوانێت بەتەنیا و تەواوەتی مێژووی کوردان لە 1961 بەدوواوە تا ساڵی 1975 بنووسێت. نەشیاوە هیچ سۆسیۆلۆژێک بتوانێت سۆسیۆلۆژییەکی قەوارە جڤاکییەکەی کوردانی ئێراق لە 1991 تا 2003 (جا نەخوازە تا ئەمڕۆ) گۆڕانپێبدات – ڕەنگە کاری بەو چەشنە ئەوپەڕی بە ئینتەردیسپلینێر (لە نێوان چەند بەشێکی زانستەگەییدا) و نێوزانایی، لە ماوەی درێژخایەنی چەند ساڵیدا، تا ڕادەیەک شیاوی ئەنجامدان بێت، وەلێ هێشتا هەر بەهۆی ئاڵۆزکاویی وێرانەکانی ئەو دەڤەرەوە تەواونەکراو و پڕکێماس دەخرێتە بەردەممان.\nPrevious بازرگانی بەهێرشەکانی داعشەوە.. ئومێد محەمەد فەرەج\nNext کورتەچیڕۆک/ تریقەی پێکەنین.. رەسوڵ بەختیار\nوه‌ره له (باخ ) پێتده‌ڵێم …حه‌سه‌ن مسته‌فا\nگوڵە لۆتسی نیگات.. شیعر/ کاوە عوسمان عومەر


شوان دیار: له كاتی بونی یه‌كرێزی، ولاتان هه‌ۆلی دیبلوماسی یان به‌كار ده‌هێنا بۆ ئاوه‌دانكردنه‌وه‌ی كوردستان\nدیار تەیب: شاندی حکومەتی ھەرێمی کوردستان سەردانی بەغدا دەکات\nبە بڕیاری سەرۆکی ھەرێم، عەبدولرەحمان سدیق پۆستێکی باڵا وەردەگرێت\nسی ئێن ئێن: ئیدارەی خۆسەر به رێكه‌وتنی له‌گه‌ڵ کۆمپانیا نەوتییه‌كه ملیاران دۆلاری ده‌ست ده‌كه‌وێت\nسلێمانی... ده‌ست به‌سه‌ر بڕیكی زۆر ئاوی له‌ده‌به‌نراودا ده‌گیرێت\nسبەی پارتی و یەکێتی کۆدەبنەوە\n2020-07-27 [03:59 AM]\nیه‌كرێزی لایه‌ن و ره‌وته سیاسیه‌كان هیزداربن یاخود نا و باشترین و چاكترین هۆ و ئامرازی چه‌سپاندنن و به‌هیزه‌وه رووبه‌رووی دوو بابه‌ته‌كه‌ی سه‌ره‌وه‌ن و تا یه‌كرێزی به‌رقراربوو نه توركیا نه ئێرانیش وه‌ك له ئێستا روو ده‌دات هێرش و په‌لامار و لێدوان بده‌ن دژی هه‌رێم به‌لكو به پێچه‌وانه‌وه‌ش هه‌موو رێگا ژاره‌یان هه‌لده‌بژارد و ده‌یان هه‌ۆلی دیبلوماسی یان به‌كار ده‌هێنا تا له‌گه‌ل هه‌رێم گرێبه‌ست بكه‌ن بۆ ئاوه‌دانكردنه‌وه‌ی كوردستان.\nشوان دیار سه‌رۆكی توێژه‌ران له زانكویی هه‌ولێری پزیشكی به ئاژانسی هه‌واڵی زاگرۆسی راگه‌یاند: تا یه‌كرێزی به‌رقراربوو نه توركیا نه ئێرانیش وه‌ك له ئێستا روو ده‌دات هێرش و په‌لامار و لێدوان بده‌ن دژی هه‌رێم به‌لكو به پێچه‌وانه‌وه‌ش هه‌موو رێگا ژاره‌یان هه‌لده‌بژارد و ده‌یان هه‌ۆلی دیبلوماسی یان به‌كار ده‌هێنا تا له‌گه‌ل هه‌رێم گرێبه‌ست بكه‌ن بۆ ئاوه‌دانكردنه‌وه‌ی كوردستان، هه‌روه‌ها هه‌رێم ببو به دابینكردنی هه‌لی كار بۆ بیانییه‌كان له نه‌وته بگره تا بچوكترین پڕۆژه و هه‌رده‌م ركابه‌ر كه‌م ده‌بون بۆ وه‌رگرتنی صفقه‌كانه‌وه هتد له‌رووی ئابوریه‌وه هه‌روه‌ها له‌رووی ئاشته‌وایی كۆمه‌لایتی ئاشتی كۆمه‌لگا وه خه‌لكی كوردستان به‌م شێوه‌یه‌ی ئێستا به‌رته‌وازه و ده‌روون و ناخ رووخاو و بێمتمانه نه‌ده‌بوون له‌به‌ر ناته‌بایی.\nشوان دیار ئاشكرای كرد: ده‌بێت هه‌موو خه‌لكی كوردستان باش و چاك بزانن عێراقه‌كه‌ی ئێستا نه‌وه‌ك ته‌نانه‌ت هیچی پێ نیه به‌لكو داخدار و به رق وكینه‌یه له ده‌ستكه‌وته‌كانی هه‌ریمه‌كه‌مان عێراقه بێت روون ببێته‌وه بۆ خه‌لك كه‌وا زمانی كوورتبووه به‌رامبه‌ر هاوولاتیانی خۆی چاویان هه‌لناییه و به‌م سه‌ركه‌وتن و په‌ره‌سه‌ندن و پێشكه‌وتنه‌ی هه‌یه و به‌رده‌وامه له كوردستاندا بۆیه ده‌بێت خه‌لك راوێژیار بێت بۆ ده‌سه‌لاتداران و ده‌سه‌لاتدارانیش گۆێرایه‌لی هاوولاتی كوردستان بن له‌م دله راوكێیه و بێ متمانه‌یی ده‌ربچن.\nله كوتاییدا ئه‌وه‌شی دیاری كرد: له هه‌مووان گرنكتر سووپای عێراق ئێستا سووپایه‌كی تائفی و مه‌زهه‌بی و ملیشیاوییه ده‌ستیان به هیچ شت نابارین وێران كه‌رن بكوژ و تالان كه‌رن، له بیرمان بێته‌وه حه‌شدی شه‌عبی چیی به‌سه‌ر 5 شاری سوونه هینا، %25، كوژران، %10 به‌دیل گیراون شاره‌كانیش خاپورو و وێرانبوون تا ئێستاش ئاواره‌كان ناوێرن بگه‌رێنه‌وه شاره‌كانیان، پسیار شاره سوونییه‌كان خۆ عه‌ره‌بیش بوون ! ته‌نها مه‌زهه‌بیان شیعه نه‌بوو وایان لێكردن، باشه كورد عه‌ره‌بیش نییه وسو‌ننه‌شن كه‌واته دووجار وێران ده‌كرێنه‌وه به ده‌ست عێراقی سفر له ره‌وشتی سیاسیه‌وه؟.\nئەم هەواڵە 763جار خوێندراوەتەوە


سه‌ردانی نوێنه‌ری حیزبی دێموکرات لە پارلمانی ئوتریش\n10:37 - 11 رێبەندان 2718\nکوردستان میدیا: نوینەری حیزبی دێموکرات چاوپێکەوتنێکی لەگەڵ خاتوو پێترا بایه‌ر، ئه‌ندامی پارلمانی پارتی سوسیال دێموکراتی ئوتریش و ئه‌ندامی کۆمێسیونی مافی مرۆڤی پارلمان ئەنجام دا.\nبەپێی هەواڵی گەیشتوو بە ماڵپەڕی کوردستان میدیا، ڕۆژی چوارشه‌ممه، ڕێکه‌وتی ٣٠ی ژانویه‌ی ٢٠١٩ی زایینی، ئه‌رسه‌لان جه‌وده‌تیان، نوێنه‌ری حیزبی دێموکراتی کوردستانی ئێران له ئوتریش، سه‌ردانی پارلمانی ئه‌و وڵاته‌ی کرد و له گه‌ڵ خاتوو پێترا بایه‌ر، ئه‌ندامی پارلمانی پارتی سوسیال دێموکراتی ئوتریش و ئه‌ندامی کۆمێسیونی مافی مرۆڤی پارلمان کۆبوویه‌وه.\nله‌م چاوپێکه‌تنه‌دا نوێنه‌ری حیزب سه‌باره‌ت بە بارودۆخی ئێران به گشتی و کوردستان به تایبه‌تی دوا و چه‌ندین بابه‌تی گرینگ و له‌وانەش ڕه‌وشی سیاسی کوردستان و گوشاری له ڕادەبه‌ده‌ری ڕێژیم بو سه‌ر خه‌ڵک و چالاکانی سیاسی و مه‌ده‌نی و هێرش بو سه‌ر بنکه و باره‌گای ئه‌حزابی سیاسی کورد له هه‌رێمی کوردستان و له‌وانه حیزبی دێموکرات خسته به‌ر باس.\nدواتر به‌ڕێز جه‌وده‌تیان سه‌باره‌ت به دۆخی ناله‌باری سه‌دان به‌ندکراوی سیاسی کورد که له زیندانه‌کانی ڕێژیمدا له ژێر ئازار و ئه‌شکه‌نجه‌دان دوا و هه‌ر له‌م په‌یوه‌ندییه‌دا لیستێک له ناوی هه‌موو به‌ندکراوانی سیاسی و چالاکانی مه‌ده‌نی کورد که له لایه‌ن حیزبه‌وه ئاماده کراوه ڕاده‌ستی خاتوو بایه‌ری کرد.\nنوێنه‌ری حیزب داوای له خاتوو پێترا بایه‌ر کرد گرینگی زیاتر بده‌ن به دۆخی ڕۆژهه‌ڵاتی کوردستان و به تایبه‌ت پرسی مافی مرۆڤ که بواری سه‌ره‌کی کار و تێکۆشانی به‌ڕێزیانه.


شیكردنه‌وه‌ی كورته‌چیرۆكی پزیشكی لادێ-ی كافكا – پەڕە 27 – Knwe.org\nسەرەکی » ئەدەب و هونەر » شیكردنه‌وه‌ی كورته‌چیرۆكی پزیشكی لادێ-ی كافكاپەڕە 27\nله‌ناو ره‌خنه‌گران و ئه‌دیباندا كافكا نووسه‌رێكه، به گێڕە‌ره‌وه‌ی جیهانی خه‌ون و خه‌یاڵ و زیاتر به گێڕه‌وه‌ی مۆته‌كه یان كابووس به‌ناوبانگه. ئه‌م بابه‌ته به‌لای پیاوێكه‌وه كه زۆربه‌ی ساڵانی عومری كورتی له‌گه‌ڵ بێخه‌ویدا راهاتبوو، ناوبانگێكه كه مایه‌ی سه‌رنجه. له راستیدا ده‌توانرێت ئاوا گوزارشتی لێبكرێت كه خه‌ونه‌كانی كافكا گوایه به‌هۆی كه‌مخه‌وییه‌وه، خۆنمایشكردنی خۆیان گوێزاوه‌ته‌وه بۆ قه‌ڵه‌مڕه‌وی بێداری و هۆشیاری كافكا و له‌وانه‌یه له‌به‌رئه‌وه بووبێت ئه‌و توانا تایبه‌ته‌ی هه‌بووه تا ئه‌و راده‌یه به‌شێوه‌یه‌كی روون و ئاشكرا خه‌ونه‌كانی له قاڵبی چیرۆك و رۆماندا بگێڕێته‌وه.\nله‌ناو ئه‌و خه‌ونانه‌دا كه زیره‌كانه داڕێژراوه و نووسراوه، بینای خه‌ون له كورته‌چیرۆكی پزیشكی لادێدا له رووی ئه‌ده‌بییه‌وه كه‌متر له باقی به‌رهەمە‌كانی تری ده‌سكاریكراوه و نووسه‌ر هه‌وڵێكی كه‌متری داوه بۆ ئه‌وه‌ی واقیعییانه بیخاته‌ڕوو. هه‌ر بۆیه له كاتی خوێندنه‌وه‌یدا، به ئاسانی و هه‌ر له په‌ره‌گرافه‌كانی سه‌ره‌تاوه به‌بێ ئه‌وه‌ی رووداوێكی له‌ڕاده‌به‌ده‌ر روویدابێت و ته‌نیا به سه‌رنجێك له فۆرمی گێڕانه‌وه‌كه هه‌ست به‌وه ده‌كه‌ین كه مامه‌ڵه له‌گه‌ڵ خه‌ونێكدا ده‌كه‌ین. ئه‌و رووداوه‌ی كه له سه‌رسوڕهێنه‌رترین نۆڤڵێتی كافكاشدا، یانی مه‌سخ، كه به‌ناوبانگترین به‌رهه‌می نووسه‌ریشه، روونادات.\nئه‌گه‌رچی هه‌ر له دێڕی یه‌كه‌می مه‌سخه‌وه، پێمان ده‌گوترێت كه پاڵه‌وانی نۆڤڵێته‌كه بووه به قالۆنچه‌یه‌كی گه‌وره، به‌ڵام له درێژه‌یدا، ئه‌وه ده‌بینین كه بینای جیهانی نۆڤڵێته‌كه و په‌یوه‌ندی پاڵه‌وانه‌كه له‌گه‌ڵ ده‌وروبه‌ره‌كه‌یدا ملكه‌چی چوارچێوه‌ی دنیای واقیعی و ئاشنای ئێمه‌یه و له ئه‌نجامدا هه‌رچه‌نده له نۆڤڵێته‌كه‌دا ده‌چینه پێشه‌وه، بابه‌ته سه‌رسوڕهێنه‌ره‌كه واته یه‌كسه‌ر گۆڕینی مرۆڤێك بۆ مێروویه‌ك بایه‌خی كه‌متر ده‌بێت و له‌م جیهانه واقیعییه‌دا، هه‌رس ده‌بێت تا ئه‌و شوێنه‌ی له كۆتایی نۆڤڵێته‌كه‌دا، له‌گه‌ڵ پاڵه‌وانه مه‌سخ بووه‌كه‌دا، كه ده‌ڵێی له‌گه‌ڵ كه‌سێكدا كه تووشی نه‌خۆشییه‌كی له چاره‌سه‌رنه‌هاتوو بووه، ده‌بینه هاوده‌رد. هاوشێوه‌ی ئه‌م رووداوه له رۆمانی دادگایی و رۆمانی ته‌واونه‌كراوی كۆشك و زۆر له به‌رهه‌مه‌كانی دیكه‌ی كافكاشدا راسته. رووداوی سه‌یر و سه‌مه‌ره و زۆر سه‌رسوڕهێنه‌ر رووده‌دات، به‌ڵام ئه‌م رووداوانه له بینا و فۆرمی گێڕانه‌وه‌ی واقیعیانه‌ی ده‌قه‌كه‌دا حه‌شار دراون و گومڕامان ده‌كه‌ن بۆ ئه‌وه‌ی بگه‌ینه ئه‌و باوه‌ڕه‌ی رووبه‌ڕووی هه‌ردوو جیهانی بێداری و ده‌ره‌وه بووینه‌ته‌وه-نه‌ك هه‌ردوو جیهانی خه‌ون و زیهنی.\nپزیشكی لادێ شێوازێكی شاز\nبه‌ڵام له‌م نێوانه‌دا پزیشكی لادێ شازه. لێره‌دا به پێچه‌وانه‌وه، نووسه‌ر ته‌نانه‌ت هه‌وڵیش ده‌دات چه‌ند نیشانه‌یه‌ك به‌ده‌سته‌وه بدات بۆ ئه‌وه‌ی خێراتر و ئاسانتر هه‌ست به‌وه بكه‌ین كه خه‌ریكی گێڕانه‌وه‌ی خه‌ونی خۆیه‌تی. گرنگترینی ئه‌م نیشانانه، گۆڕینی چه‌ندجاره‌ی كاتی كرداره‌كانی گێڕانه‌وه‌یه له كاتی گێڕانه‌وه‌كه‌دا. چیرۆكه‌كه سه‌ره‌تا له زه‌مه‌نی رابردوودا ده‌گێڕدرێته‌وه، له ناوه‌ڕاستی چیرۆكه‌كه‌دا و دوای ئه‌وه‌ی پزیشكه‌كه سواری گالیسكه‌كه ده‌بێت كات ده‌بێته ئێستا. له كۆتاییه‌كانی چیرۆكه‌كه‌شدا سه‌رله‌نوێ بۆ رابردوو و دیسان بۆ حاڵی حازر ده‌گۆڕێت. نیشانه‌ی گرنگی دیكه له‌گه‌ڵ وشه‌ی (رۆزا-) دایه كه هه‌م ناوی كچه خزمه‌تكاره‌كه‌یه و هه‌م ره‌نگی زامی كوڕه نه‌خۆشه‌كه‌شه. وێڕای هه‌موو ئه‌مانه، سه‌راپای چیرۆكه‌كه پڕه له‌و ره‌مز و ئاماژانه كه هاوشێوه‌ی ئه‌وانه- به‌تایبه‌تی ئه‌گه‌ر ئاشنای تیۆری ده‌روونشیكاری فرۆید بین سه‌باره‌ت به خه‌ون- چه‌ندین جار له دنیای خه‌ون و خه‌یاڵی خۆماندا ناسیوماننه‌ته‌وه و نابێت ئه‌وه له‌بیربكه‌ین كه كافكا فرۆیدی ده‌ناسی و به‌جدیش به‌رهه‌مه‌كانی خوێندبۆوه.\nبه‌ڵام بۆ ئه‌وه‌ی بتوانین باشتر ئه‌م خه‌ونانه‌ی كافكا شیبكه‌ینه‌وه، پێویسته سه‌رنجێكی دنیای واقیعی كافكا بده‌ین، له كاتی نووسینی ئه‌م كورته‌چیرۆكه‌دا. كافكا كۆمه‌ڵه‌چیرۆكی پزیشكی لادێی له ساڵی 1917دا نووسیوه. له ساڵنامەی ژیانی كافكادا ده‌بینین له‌م ساڵه‌دا جگه‌له نووسینی ئه‌م كۆمه‌ڵه‌چیرۆكه، بۆ جاری دووه‌م له‌گه‌ڵ (فیلسێ باونێر) ده‌بنه ده‌زگیران و له هه‌مانساڵدا سه‌رله‌نوێ ده‌زگیرانییه‌كه‌ی هه‌ڵوه‌شاندۆته‌وه. نه‌خۆشی (سیل)ه‌كه‌شی بۆ یه‌كه‌مجار له‌م ساڵه‌دا ده‌ستنیشانكراوه و یه‌كه‌م حاڵه‌تی نه‌خۆشییه‌كه‌ی له هه‌مانكاتدا روویداوه و بووه هۆی ئه‌وه‌ی مۆڵه‌ت وه‌ربگرێ و بۆ ماوه‌یه‌ك له ماڵی خوشكه‌كه‌ی پشووبدات.\nكه‌واته ئه‌م ساڵه، پڕه له رووداوی زۆر گرنگ و كاریگه‌ر- هه‌ڵبه‌ته پڕئازاریش بووه له ژیانی كافكادا. ئه‌و كاریگه‌رییانه بوون كه ئه‌م خه‌ونه‌یان دروستكردووه و له هه‌مانكاتدا بوونه‌ته هۆی گێڕانه‌وه‌شی.\nچیرۆكه‌كه به‌م رسته‌یه ده‌ستپێده‌كات. (زۆر شڵه‌ژابووم). هۆكاری ئه‌م شڵه‌ژانه به رووكه‌ش سه‌فه‌رێكی خێرایه كه بۆ سه‌ردانی نه‌خۆشێكی په‌رێشان له دووری شانزه كیلۆمه‌تره‌وه. به‌ڵام نابێت بیه‌ڵین وێنه‌كێشانی خه‌ونه‌كه گومڕامان بكات. زۆر كه‌م ئه‌وه رووده‌دات كه خه‌ون، له گێڕانه‌وه و گێڕانه‌وه‌ی پاڵنه‌ره‌كاندا راستبێ و ئێمه حه‌قی خۆمانه وه‌كو لێكۆڵه‌رێك له به‌رامبه‌ر گومانلێكراوی رابردوو خراپدا، به هۆی هه‌ر به‌ڵگه‌یه‌كه‌وه بێت كه خه‌ونه‌كانمان پیشانمان ده‌ده‌ن گومان بكه‌ین و بۆ هه‌ر هه‌ستێكی جووڵاو، به‌دوای پاڵنه‌ری نادیاردا بگه‌ڕێین. له‌م رێگه‌یه‌دا، ئاسایی پێویست ده‌بێت زنجیره گێڕانه‌وه‌ی خه‌ونه‌كه ورد بكه‌ینه‌وه بۆ ره‌گه‌زه‌كانی و سه‌رله‌نوێ پارچه‌كانی له ته‌نیشت یه‌كه‌وه دابنێین.\nگێڕە‌ره‌وه له درێژه‌ی گێڕانه‌وه‌كه‌یدا له‌ناو گالیسكه‌كه‌یدا قسه ده‌كات و گله‌یی له ده‌ستدانی ئه‌سپه‌كه‌ی ده‌كات. ده‌ڵێت كه ئه‌سپه‌كه‌ی خۆی، شه‌وی رابردوو له سه‌هۆڵبه‌نداندا تۆپیوه. كچۆڵه خزمه‌تكاره‌كه له گونده‌كه‌دا بۆ ئه‌سپ ده‌گه‌ڕێت به‌ڵام ئاشكرایه كه ئه‌و ناتوانێت ئه‌سپێكی تر به هیمه‌ت په‌یدا بكات و دواجار به ته‌نیا له‌ناو ده‌رگاكه‌دا ده‌رده‌كه‌وێت و فانۆسه‌كه‌ی راده‌وه‌شێنێت.\nقه‌یرانی گه‌وره‌ی ژیانی كافكا:\nكلیلی تێگه‌یشتنی ئه‌م دێڕانه، رۆزا واته کیژۆڵە خزمه‌تكاره‌كه‌یه. كێیه كه «ساڵه‌هایه له‌گه‌ڵ گوێپێنه‌دانی» گێڕه‌ره‌وه‌دا له ماڵه‌كه‌یدا خزمه‌تی كردووه؟ به سه‌رنجدانی ساڵنامەی ژیانی كافكا حه‌قی ئه‌وه‌مان هه‌یه گومان بكه‌ین كه ئه‌و كچه به‌یادهێنه‌ره‌وه‌ی (فیلسێ) بێت كه دوای ساڵه‌های ئاشنایه‌تی و جارێك هه‌ڵوه‌شاندنه‌وه‌ی ده‌زگیرانی سه‌رله‌نوێ بووه‌ته‌وه به ده‌زگیرانی کافکا، به‌ڵام دیسان (شڵه‌ژاوه) و ئێمه ده‌زانین كه دووباره ئه‌م ده‌زگیرانییه‌ش هه‌ڵده‌وه‌شێنێته‌وه.\nئێستا وه‌رن با سه‌ره‌تای چیرۆكه‌كه به‌م شێوه‌یه بخوێنینه‌وه: كچۆڵه خزمه‌تكاره‌كه له‌گه‌ڵ گێڕەرە‌وه‌دا «ته‌نیا بووه« به‌ڵام ئه‌سپه‌كه‌ی «ره‌مزێك بۆ وزه‌ی سێكسی پیاوێتی ئه‌و» له سه‌هۆڵبه‌ندانی سارد و سڕی ئه‌ودا تۆپیوه و ئه‌و گالیسكه‌یه‌ی كه له هه‌موو روویه‌كه‌وه بۆ سه‌فه‌ری «زه‌ماوه‌ند» ئاماده‌یه «ئه‌و له رووی به‌ده‌نی و داراییه‌وه ئاماده‌ی زه‌ماوه‌نده« كه‌چی به‌بێ ئه‌سپ ماوه‌ته‌وه و ئه‌م بابه‌ته گێڕه‌ره‌وه‌كه‌ی (كافكا)ی زۆر شڵه‌ژاندووه و خستوویه‌تییه سه‌ر كه‌ڵكه‌ڵه‌ی سه‌فه‌رێكی خێرا (هه‌ڵاتن) بۆ بینینی نه‌خۆشێك كه حاڵی خراپه. ئه‌و نه‌خۆشه حاڵ خراپه‌ی كه له راستیدا خودی كافكایه. كافكا وه‌كو رێگایه‌ك بۆ رزگاربوون له ژنهێنان نه‌خۆشی هه‌ڵده‌بژێرێت.\nئه‌م ده‌ربڕینه به روانینێك له ژیانی واقیعی كافكا به‌هێز ده‌بێت. كافكا باوكێكی زۆر جدی و دڵڕه‌قی هه‌بوو كه سه‌راپای ته‌مه‌نی، له دروستكردنی په‌یوه‌ندی له‌گه‌ڵیدا كێشه‌ی هه‌بوو. به مناڵی لێی ده‌ترسا و ئه‌و ته‌مێی ده‌كرد، به گه‌وره‌ییش ئه‌م له حه‌سره‌تی ئه‌وه‌دا ده‌سووتا كه لای ئه‌و په‌سه‌ند بێت.\nكافكا هیچ كاتێ نه‌یتوانی به‌بێ ترس و دڵه‌ڕاوكێ كه ره‌گ و ریشه‌ی له هه‌ست و هۆشیدا هه‌بوو به‌رامبه‌ر به باوكی سه‌باره‌ت به (پیاوه‌تی)، (ژنهێنان) و (به باوك بوون) بیربكاته‌وه و له خه‌ره‌ندێكی ئاوادا، هه‌میشه نه‌خۆشی و بێخه‌وی و ترسێكی ئیفلیجكه‌ر ئاوقای ده‌بوو. چونكه رۆڵی پیاوانه به‌لای ئه‌وه‌وه به مانای رووبه‌ڕووبوونه‌وه‌ی باوكی بوو. له راستیدا قه‌یرانی گه‌وره‌ی ژیانی كافكا كه وه‌كو نموونه‌یه‌كی دووباره‌بۆوه له هه‌موو به‌رهه‌مه‌كانیدا ده‌رده‌كه‌وێت، بێتواناییه له خۆگونجاندن له‌گه‌ڵ باوكی و چوونه ناو دنیای پیاوانه‌وه. ئه‌مه‌ش ئه‌و بابه‌ته‌یه كه به پله‌ی جیاواز ئه‌و كوڕانه‌ی گیرۆده كردووه كه باوكیان جدی و زۆرداره.\nكافكا له 15ی ئه‌یلولی 1917دا نووسیویه‌تی: «ئه‌و ده‌رفه‌ته‌ت هه‌یه تا ئه‌و راده‌یه‌ی ده‌شێت، سه‌رله‌نوێ هه‌موو شتێك ده‌ستپێبكه‌یته‌وه. ئه‌م ده‌رفه‌ته له كیسی خۆت مه‌ده… ئه‌گه‌ر نه‌خۆشی سیل، وه‌كو بیری لێده‌كه‌یته‌وه، ره‌مزێك بێت، ره‌مزی برینێك كه ئیلتیهابه‌كه‌ی به (ف) ناوده‌برێت… كه‌واته رێنمایی پزیشك (رووناكی، هه‌وا، هه‌تاو، پشوودان )»یش ره‌مزێكه. کەواتە له‌م ره‌مزه تێبگه.\nله یاداشته‌كانی كافكادا، ف. فیلسێ-یه. ده‌بینین كه ته‌نانه‌ت له كاتی بێداریشدا، كافكا وه‌كو ره‌مزێك گوزارشتی لێده‌كات كه په‌یوه‌ندی به نه‌خۆشی سیله‌كه‌یه‌وه هه‌یه.\nگێڕه‌ره‌وه له درێژه‌ی گه‌ڕانی به‌دوای ئه‌سپدا، شه‌قێك له ده‌رگای «گه‌وڕی به‌رازه‌كان» هه‌ڵده‌دات. «گه‌رما و بۆنی ئه‌سپ» دێته ده‌ره‌وه و «مه‌یته‌رێكی ره‌زا قورس» دێته پێشه‌وه و كه تا ئێستا له‌به‌رچاو نه‌بووه. برا و خوشكی مه‌یته‌ره‌كه دوو ئه‌سپی ره‌شن كه سه‌ره‌تا چوونه‌ته ئاو یان خۆیان بچووك كردۆته‌وه و وه‌كو حوشتر سه‌ریان شۆڕكردۆته‌وه، پاشان ته‌نیا به هێزی كێشمانی خۆیان له گه‌وڕه‌كه دێنه ده‌ره‌وه و یه‌كسه‌ر راست ده‌بنه‌وه.\nله مێشكی كافكادا كه له پیاوه‌تیدا تووشی دوودڵیی جدی بووه، دروستكردنی په‌یوه‌ندی سێكسی ده‌نگدانه‌وه‌یه‌كی ئاژه‌ڵانه‌ی هه‌یه. ئه‌و ئه‌سپه‌ی پێویستێتی له «گه‌وڕی به‌رازه‌كان» دێته‌ده‌ره‌وه. ئه‌م دێڕانه، قووڵایی تێڕوانینی نێگه‌تیڤی كافكا بۆ بابه‌تی سێكس و په‌یوه‌ندی سێكسی نیشان ده‌ده‌ن. به پێی ده‌ربڕینی فرۆید ژماره 3 له خه‌وندا، ده‌شێت ره‌مزی ئه‌ندامی سێكسی پیاو بێت. مه‌یته‌ر و خوشك و براكه‌شی پێكه‌وه سیانن. هه‌روه‌ها ژماره 2 ش زۆرجار كاردانه‌وه‌یه‌كی لنگه وقووچه له به‌رامبه‌ر خه‌سیویدا. گێڕه‌ره‌وه یه‌ك ئه‌سپی ده‌وێت به‌ڵام دوو ئه‌سپی به نیسب ده‌بێت. ئه‌و دووسپه‌ی سه‌ره‌تا خۆیان بچووك كردۆته‌وه یان چوونه‌ته ئاو، به‌ڵام به كێشمانی خۆیان له گه‌وڕی به‌رازه‌كان دێنه ده‌ره‌وه و راست ده‌وه‌ستن (هه‌ڵسانی ئه‌ندامی سێكسی نێرینه) گێڕه‌ره‌وه و كچۆڵه‌كه پێده‌كه‌نن (باكگراوندی په‌یوه‌ندی سێكسی).\nبه‌ڵام بابه‌ته‌كه لێره‌دا كۆتایی نایه‌ت. كافكا له دروستكردنی په‌یوه‌ندی سێكسیدا هه‌ست به گوناه ده‌كات (مه‌یته‌ره‌كه په‌لاماری كچۆڵه‌كه ده‌دات، شوێنی دوو ریز ددان له‌سه‌ر گۆنای كچۆڵه‌كه ده‌رده‌كه‌وێت) و ئاماده نییه كچۆڵه‌كه به ته‌نیا له‌گه‌ڵ مه‌یته‌ره‌كه‌دا به‌جێبهێڵێت (له دروستكردنی په‌یوه‌ندی سێكسی ده‌ترسێت له‌به‌رئه‌وه‌ی ئاژه‌ڵانه‌یه، زیان ده‌گه‌یه‌نێ و ده‌ستدرێژییه) گێڕه‌ره‌وه ناتوانێت هه‌ردوو كاره‌كته‌ره‌كه‌ی خۆی پزیشكه ماقوڵ و پارێزه‌ره‌كه‌ی (Ego) و مه‌یته‌ره هه‌وه‌سبازه‌كه پێكه‌وه سواری گالیسكه‌كه‌ی ده‌روونی خۆی بكات بۆ ئه‌وه‌ی «لێی بخوڕن» زیهنی دووله‌ت ده‌بێت.\nكابرای مه‌یته‌ر ده‌رگای ماڵه‌كه ده‌شكێنێ و ده‌ستدرێژی ده‌كاته سه‌ر رۆزا (خه‌یاڵی ئازاردانی كه‌سانی دی)، پزیشك په‌له ده‌كات بۆ ئه‌وه‌ی بگاته لای نه‌خۆشه‌كه (نه‌خۆش ده‌كه‌وێت) و ته‌نیا ئاوایه كه به‌فر بارین ده‌وه‌ستێت و ده‌بێته مانگه‌شه‌و و كێشه‌كه چاره‌سه‌ر ده‌بێت.\nئێستا ئه‌م كوڕه نه‌خۆشه كێیه؟ بێگومان خودی كافكایه كه له‌سه‌ر قه‌ره‌وێڵه‌كه‌ی خۆی ئاماده‌یه. ئه‌و خوده‌ی ده‌ڵێی ساغ و سه‌لیمه به‌ڵام حه‌زده‌كات بمرێت. ئه‌و پیره‌مێرده‌ی كه گێڕه‌ره‌وه پێكه مه‌شروبه‌كه‌ی ده‌ستی قبووڵ ناكات (هاوپیاڵه‌ی ئه‌و له‌و ناچێت) هه‌ر ئه‌و باوكه‌یه كه كافكا له « بازنه‌ی ته‌نگی بیر و بۆچوونی ئه‌ودا دڵی تێكه‌هه‌ڵدێت» به‌ڵام دایك و خوشكه‌كه‌ی دڵسۆزترن، ئه‌گه‌رچی له‌وانه‌یه ئه‌و دڵسۆزییه‌ش به زیانی كوڕێژگه‌كه ته‌واو بووبێت. كێشه‌كانی كافكا بۆ خێزانه‌كه قابیلی تێگه‌یشتن نییه. «ئه‌وان له‌و كێشانه ئاگادار نین و ئه‌گه‌ر ئاگاشیان لێبوایه، باوه‌ڕیان نه‌ده‌كرد.» گێڕه‌ره‌وه ناچاره قه‌ناعه‌ت به‌خۆی بكات كه په‌لاماریان نه‌دات. چونكه ئه‌وان بوونه هۆی ئه‌وه‌ی رۆزا له ده‌ست بدات. ئه‌وه ئه‌وان بوون كه ئاماده‌یان نه‌كرد ببێته پیاو و بوونه هۆی تێكدانی ژنهێنانه‌كه‌ی. پاشان خوشكی نه‌خۆشه‌كه ده‌سڕێكی خوێناوی راده‌وه‌شێنێت. ده‌سڕێك كه به‌یادهێنه‌ره‌وه‌ی نه‌خۆشی سیله و كافكا سه‌ره‌نجام ده‌گاته ئه‌و قه‌ناعه‌ته‌ی كه به‌ڕاستی نه‌خۆشه. به‌ڵام «بزه‌یه‌كی وا ده‌كات ده‌ڵێی به‌هێزترین سوپیان بۆ هێناوه.» (پێشوازی له مردن).\nرۆزا به دوو مانا:\nپزیشك به دووباره پشكنین، له پشتوێنە بەرەوخواری كوڕێژگه‌كه‌وه زامێكی (به ره‌نگی رۆزا) (له زمانی ئه‌ڵمانیدا یانی گۆشتی) و هێنده‌ی له‌په ده‌ستێك ده‌دۆزێته‌وه كه «قووڵاییه‌كه‌ی تاریكه و ده‌وره‌كه‌ی روونتره« نیشانه‌یه‌كی لێكدراوه كه هاوزه‌مان بۆ فیلسێ-ش ده‌گه‌ڕێته‌وه (رۆزا، ناوی كچۆڵه‌كه خزمه‌تكاره‌كه‌شه) هه‌م ئاماژه‌یه بۆ كۆكه‌ی خوێناوی سیل و ئه‌ندامی سێكسی ژن. كه ئه‌مه‌ی دواییان به‌و مانایه‌یه كافكا له‌وانه‌یه له‌گه‌ڵ له ده‌روون روانینی ده‌روونشیكارانه و پشكنینی رۆح له ئه‌شكه‌نجه‌ی خۆیدا، مه‌یلی ژنانه و هاوڕه‌گه‌زخوازانه‌ی خۆی ئاشكرا كردووه. به‌ڵام بڕیاری نێگه‌تیڤ و سه‌رزه‌نشتكه‌ر (superego) دیسان ده‌ستی لێهه‌ڵناگرێت. كافكا كه پاشه‌كشه‌ی له پیاوه‌تی كردووه، له «زامه جوانه« ژنانه‌كه‌ی خۆشیدا چه‌ند كرمێكی هێڵنجهێنه‌ر ده‌ستنیشان ده‌كات كه به‌ره‌و رووناكی ده‌كشێن. (ده‌یانه‌وێ ئاشكرا بن) ده‌ڵێت: كوڕێژگه‌ی نه‌گبه‌ت، بۆ تۆ هیچ شتێك ناكرێت و له ده‌ست نایه‌ت. من زامه گه‌وره‌كه‌ی تۆم ئاشكرا كرد. ئه‌و گوڵه‌ی كه لاقه‌برغه‌تدایه ده‌تكوژێت». دیسان (گوڵ) ئاماژه‌یه‌كی تره بۆ ئه‌ندامی سێكسی ژنان و له هه‌مانكاتدا نه‌خۆشییه‌كی پیسی سیله كه دواجار ده‌بێته هۆی مردنی.\nئاخری رزگاربوونی كافكای نه‌خۆش به‌خودی خۆی ده‌سپێردرێت ئه‌ویش له رێگایه‌كه‌وه كه بێئومێدانه: به‌خه‌وتن له‌ته‌نیشت برینه‌كه‌ی خۆیه‌وه و شیكردنه‌وه‌ی خۆی. له‌وانه‌یه لێره‌دا كافكا ئاماژه بۆ ئه‌و دكتۆرانه بكات كه به‌هه‌ڵه بوونه‌ته جێگره‌وه‌ی قه‌شه‌كان و توانجێكیش له ده‌روونشیكاری ده‌دات كه باوه‌ڕی ئه‌و بێئه‌نجام و بێسووده. هه‌رچییه‌ك بێت ئه‌و «متمانه‌ی به‌خۆی نییه« به‌ڵام چاره‌شی نییه و ناچاره ده‌ست هه‌ڵگرێت (خۆی رابێنێت) و دڵخۆشی خۆی بداته‌وه و (به‌ڵێنی شه‌ره‌ف)بدات كه ئه‌م زامه ئه‌وه‌نده‌ش خراپ نییه به گۆڕینی گۆشه‌نیگای گێڕانه‌وه، بێ مه‌ترسیتر دێته به‌رچاو. له كۆتایی چیرۆكه‌كه‌دا، گێڕه‌ره‌وه پاش ئه‌و له ده‌روون روانینه قووڵه، به رووتی له ماڵی كوڕێژگه‌كه دێته ده‌ره‌وه بۆ ئه‌وه‌ی بڕواته‌وه بۆ ماڵه‌وه. «ئاماژه‌یه بۆ هه‌وڵدان بۆ فه‌رامۆشكردنی رابردووی ئازاراوی و گه‌ڕانه‌وه بۆ شێوازی ژیانی رۆژانه.» به‌ڵام له غیابی مه‌یته‌ره‌كه‌دا (پاڵنه‌ری سێكسی) ئه‌و ئه‌سپه‌كانی خاو و ناهاوئاهه‌نگ و «وه‌كو پیره‌مێرده‌كان» له ده‌شتێكی به به‌فر داپۆشراودا ده‌جووڵێن. ئومێدێك بۆ رزگاركردنی رۆزا له ده‌ستی مه‌یته‌ره‌كه نییه، به‌ڵام له هه‌مانكاتدا مه‌یته‌ره‌كه‌ش ناتوانێت جێگای پزیشكه‌كه بگرێته‌وه (چونكه ته‌نیا هه‌وه‌س و ئاره‌زووی ئه‌وه و به‌بێ ئه‌و وجودی نییه.) له‌م سه‌رگه‌ردانی و سه‌رمایه‌شدا هیچ كه‌سێك له كه‌سوكاری نه‌خۆشه‌كه‌ش یارمه‌تی ناده‌ن.\nئازاراویترین دێڕه‌كانی چیرۆكه‌كه، دێڕه‌كانی كۆتایین كه كافكا، به خه‌مباری له خه‌می له ده‌ستدانی فیلسێ و وه‌ستان له سه‌ره‌تای نه‌خۆشییه‌كدا كه كۆتاییه‌كه‌ی مردنه، خۆی به هه‌ڵخەڵە‌تاوێك له قه‌ڵه‌م ده‌دات كه هه‌ڵه‌یه‌كی كردووه و قابیلی راستكردنه‌وه نییه.\nله‌وانه‌یه به‌جێ بێت ئه‌م شیكردنه‌وه‌یه به یاداشتێكی خه‌مناكی تری كافكا له ساڵی 1917دا كۆتایی پێبێنین:\n«ف. لێره بوو، سی سه‌عات رێی بڕیبوو بۆ ئه‌وه‌ی من ببینێت. ده‌بوو رێگه‌ی لێبگرم. وه‌كو ده‌سگیرم ده‌بێت، زۆرترین به‌دبه‌ختی ته‌حه‌مول ده‌كات و گوناهه‌كه‌شی ئاسایی له ئه‌ستۆی منه.\nمن خۆم له حاڵی خۆم تێناگه‌م، تیاماوم و هه‌ستم نییه… به‌ڵام وێڕای هه‌مووی، ف مرۆڤێكه گوناهی نییه و ناچاره ئه‌شكه‌نجه‌یه‌كی گه‌وره بچێژێت. من له‌به‌ر چه‌ند هه‌ڵه‌یه‌ك گوناهبارم كه ئه‌و له‌به‌ر ئه‌و هه‌ڵانه ئه‌شكه‌نجه ده‌درێت، وێڕای ئه‌وه‌ی ئه‌شكه‌نجه‌ده‌ریشم. به رۆیشتنی ئه‌و… و سه‌رئێشه … رۆژە‌كه كۆتایی دێت.»\n*داستان های كوتاه كافكا- علی اصغر حداد- نشر ماهی.\n*یادداشت های كافكا- مصطفی اسلامیه-نشر نیلوفر.\n*تفسیر خواب-زیگموند فروید-شیوا رویگردان-نشر مركز.\n*محاكمه- فرانتس كافكا-علی اصغر حداد-نشر ماهی.\n1,053 جار بینراوە


فیلمی دەرهێنەرێکی کورد گەیشتە فێستیڤاڵی خوێندکاری بەریتانیا - Mehr News Agency\nAP ١٣٩٨ Dey ٣٠ ١٥:٥١\nNews Code 30619\nسەرۆکی حەوزەی هونەری پارێزگای کوردستان وتی: کورتە فیلمی " تەعدیل" لە نووسین و دەرهێنانی کەیوان سەروەری بەرهەمی حەوزەی هونەری کوردستان لە فێستیڤاڵی خوێندکاری بەریتانیا وەرگیرا.\nبە ڕاپۆرتی ئاژانسی هەواڵی مێهر، ئەمین مورادی وتی: کورتە فیلمی تەعدیل لە نووسین و دەرهێنانین کەیوان سەروەری بەرهەمی حەوزەی هونەری کوردستان لە فێستیڤاڵی فیلمی خوێندکاری بەریتانیا لە ژێر ناوی "Dirigo international film festival" وەرگیرا.\nوتیشی: ئەو فێستیڤاڵە خوێندکارییە کە شەشەمین خولی لە وڵاتی بەریتانیا بەڕێوە دەچێ، بڕیارە لە ٢٧ی ژانڤیەی ٢٠٢٠دا براوەکانی خۆی لە نێوان بەشداربووانی سەرتاسەری جیهان ڕاگەیێنێت.\nشایانی باسە، کورتە فیلمی تەعدیل بە ئامانجی کەمکردنەوەی خەسارە کۆمەڵایەتییەکان دەڕوانێتە دوو هاوڕێ و هاوکار کە بە هۆی ڕووداوێکەوە دەکەونە هەلومەرجێکی سەیر و سەمەرە و تێیدا عەیزی نێمەتی، سومەیە ڕەحیمی، سۆران رێزوانی زادە، شاداب کەوکەبی، ئارسام حسێن پەناهی و نیگا شێخی وەک ئەکتەر ڕۆڵ دەگێڕن.\nهەروەها زانیار لوتفی (فیلم‌هەڵگر و تۆمارکار)، فەردین مەلاسەلیمی (دەنگ‌هەڵگر)، سومێرا فەقێ سولەیمانی (سکرتێری دیمەن)، مێهران سەروەری (یاریدەدەری دەرهێنەر) و سەنا شەریعەتی (یاریدەدەری فیلم‌هەڵگر) ستافی دیکەی ئەو فیلمەن.


شاسوار و نێرگزیەتی سیاسی – Standard Kurd\nلەلایەن ستاندار Posted on نیسان 24, 2019 نیسان 24, 2019 508 جار بینراوە 0 سەرنج\nپ.ی.د. رعد رفعە\nنێرگزیەت بریتیە لە خۆپەرستی وخاوەنەكەی لەخۆبایی وخۆبەزل زانین وهەوڵدانی بەدەستهێنانی دەستكەوت لەسەر پشتی خەڵكی تر. فرۆید نێرگزیەت كورت دەكاتەوە لە دوو خەسڵەت: شێتی مەزنایەتی (جنون العظمة) وپچرانی پەیوەندی بە واقعی دەرەوە.\nتوشبوانی نەرگزیەت خۆشەویستیان نیە بەڵكو هەردەم لەدوای بەدەستهێنانی دەسەڵاتن لەرێگای سەپاندنی هەژمونیان بەسەر كەسە نزیكەكان پێش دوورەكان. ئەوەش دەروازەیەكی گرنگە بۆ ناسینی دیكتاتۆرەكان؛ چونكە هەردەم دیكتاۆرەكانی ئەو نەخۆشیە دەرونییەیان هەیە بۆیە خەسڵەتەكانی نێرگزیەت بە ئاشكرا پێوەیان دیارە.\nدیكتاتۆرە نێرگزیەكان یان نێرگزیە دیكتاتۆرەكان داوای نەمری دەكەن، وێنای قەدو باڵا وعەقڵ وبیرو هۆش وداهێنانەكانیان بەرجەستە دەكەن لە رێگای مورید ودەروێشەكانیان، بۆیە دەبینین زۆر خولیای وێنەگرتن وبڵاوكردنەوەی وێنە جۆراو جۆرەكانیان بە شێوازی جۆراو جۆر.\nنێرگزیەكان لەرێگای چوون بۆ وەرگرتنی دەسەڵات، خۆیان چواردەور دەدەن بە كۆمەڵێك مورید ودەروێش وئەندام ولایەنگر كە ناتوانن بەڵكو نازانن بڵێن (نەخێر). ئەو دەروێشانەش یان گەمژەن یان دوورِو وكەسانی هەڵپەرست وبەرژەوەندی پەرستی ترسنۆكن.\nسیاسەتی دیكتاتۆرەكان بریتیە لە یان رەش یان سپی، یان لەگەڵمی یان سیخور وخۆفرۆش ونامەردی، ئەمەش بەمەبەستی خاڵیكردنەوەی رقوقینەی خەڵكە بۆسەر نەیارەكانی نەك خۆی. هەر بۆیە دەبینین دیكتاتۆرەكان رەفیقە كۆنەكانیان یان لەناوبردوە یان دەستەمۆ وبێ ئیرادە وسەركزیان كردونە.\nخەسڵەتێكی تری نێرگزیەكان هەبوونی گومانە لە هەركەس وهەر شتێك. هەر بەو گومانەش مامەڵە دەكەن وگشت رێكارە یاسایی وبەها ئەخلاقیەكانیش دەبەزێنن لە پێناوی كۆنترۆڵ كردنی كەسە گومانلێكراوە نزیكەكانی خۆی.\nئەمرۆ ئەركی سەرەكی رۆشنبیران وچاڵاكوان وویژدان زیندوەكانە حەقیقەتی ئەم جۆرە كەسانە بۆ خەڵكی ئاشكرا بكەن ورێگە بە دەروێش ومورید وهەڵپەرستەكانیان نەدەن ببن بە پەیژەی یاریكردن بە عەقڵ وئیرادەی نەوەی نوێی داهاتوو.\nبڵاوکراوەی پێشوومژدە مەحمود پەرلەمانتاری نەوەی نوێ لەسەر ھەڕەشەی بڵاوکردنەوەی ڤیدیۆی سێکسی دێتە دەنگ\nبڵاوکراوەی نوێترنەخۆشی درێژخایەنی گەلی کورد: نەبوونی سەربەخۆیی بڕیاری سیاسیە\nPosted on ته‌مموز 24, 2019 0 610\nPosted on ته‌مموز 29, 2019 0 179\nPosted on ئاب 3, 2019 0 248\nPosted on ئاب 12, 2019 0 1078\nPosted on ئاب 19, 2019 0 85


ژنیگ ئیتالی تابلۆی بیکاسۆ برده‌و!\nشەفەق نیوز/ ژنیگ ئیتالی لە ئاهەنگ یانەسیبیگ تایبەت وە گردەوکردن پویل ئەرا دروس کردن پڕۆژەیل ئاو له ئەفریقیا، تابلۆیگ هونەری وەدەسی کەفێد ک هونەرمەن بابلۆ بیکاسۆ کیشاسەی وئەرزشی رەسێدە یەک مەلیۆن یۆڕۆ.\nوەگورەی ئاژانس رۆیتیرز ، ئی ژنە ک کارتە قانجازکەرەگە وە پێشکەشی وەرگردیە، تابلۆی ( نایچوڕ مۆرت - سروشت بیدەنگ) وەدەسی کەفێد، ک تابڵۆیگ روینیە لە بان پەڕو بویچگیگ هونەرمەنە ئیسپانیەگە ساڵ ١٩٢١ کیشاسەی.\nئاهەنگەگە ک لە پاریس ئەنجام دریا ٥،١ مەلیۆن یۆرۆ گردەو کرد، ٩٠٠ هەزار یۆڕۆ لەلی چوود ئەرا میلیاردێر دیڤید نێهنمان، ک تابلۆەگان بیکاسۆ جه‌مه‌و کەێد، وئەو تابلۆە دا دەس رێکخەرەیل ئاهەنگەگە، و ئەو بەشە پویلە دریەێدە دامەزراو (کیر) ئەرا پڕۆژەیل ئاو خواردن مەکتەبەیل وئاوایەیل کامێرۆن و مەدەغەشقەر.\nبیری کۆشین ،رێکخەر ئاهەنگەگە وت؛ زیاتر لە ٥١ کارت فروشیا، نرخ یەک کارت ١٠٠ دۆلار بوی، لەو ئاهەنگە ک لەوەر قەیران کۆڕۆنا دویاخریا.


بەهەشت | ئایا دروستە داواكردن لە پێغەمبەر صلى الله علیه وسلم بۆ هەر مەبەستێك بێت؟\nمیوانی سەرهێڵ: ١١١\nمیوانی ئەمڕۆ: ٥٩٢٠\nمیوانی هەفتە: ٥٩٢٠\nكۆی گشتی سەردان لە بەرواری ٢٠١٠/١٥/٥: ١٥٣٩٩٠٥٤\nبەرواری بڵاوکردنەوە: ٢٠١١/٠٤/٠٥\nپرسیاری ژمارە ٣٤٩: ئایا دروستە داواكردن لە پێغەمبەر صلى الله علیه وسلم بۆ هەر مەبەستێك بێت؟\nوەڵام: دوا كردن لە پێغەمبەر (صلى الله عليه وسلم)دروست نى یە، بەڵكو دەبێت تەنها داوا لە خول بكرێت، بە بەڵگەی ئەم ئایەتە:\n[وَلاَ تَدْعُ مِن دُونِ اللّهِ مَا لاَ يَنفَعُكَ وَلاَ يَضُرُّكَ فَإِن فَعَلْتَ فَإِنَّكَ إِذًا مِّنَ الظَّالِمِينَ] [يونس: (106)] .\nواتە: داوا مەكە لە جگە لە خوا و لێی مەپاڕێرەوە كە نە سوودت پێ دەگەیەنێت و نە زیان، وە ئەگەر ئەمەت كرد ـ واتە: ئەگەر هاوارت كردە غەیری خوا و لێی پاڕایتەوە ـ ئەوا تۆ لە ستەمكارە هاوەڵ بڕیاردەرەكانی.\n(الظَّالِمِينَ: أي الـمُشركين، واتە: لە موشریك و هاوەڵ بڕیاردەرەكانی).\nوە پێغەمبەر (صلى الله عليه وسلم) فەرموویەتی: ((مَنْ مات وهو يدعو مِنْ دون الله نِـدّاً دخلَ الـنار)) [صحيح البخاري رقم: (4497) وصحيح مسلم رقم: (92)] .\nواتە: هەركەسێك بمرێت لە كاتێكدا كە شەریك و هاوشێوازێكی بۆ خوا دانابێت و هاواری تێكردبێت و لێی پاڕابێتەوە ئەوا دەچێتە ناو ئاگری دۆزەخەوە.\nچونكە دوعا و پاڕانەوە پەرستن و عیبادەتە، خوای پایەبەرز فەرموویەتی:: [وَقَالَ رَبُّكُمُ ادْعُونِي أَسْتَجِبْ لَكُمْ إِنَّ الَّذِينَ يَسْتَكْبِرُونَ عَنْ عِبَادَتِي سَيَدْخُلُونَ جَهَنَّمَ دَاخِرِينَ] [غافـر: (60)] .\nواتە: پەروەردگارتان فەرموویەتی: ئێوە داوام لێ بكەن و لێم بپاڕێنەوە منیش وەڵامتان دەدەمەوە و دوعاكانتان گیرا دەكەم، ئا ئەوانەی كەوا خۆیان بە گەورە دادەنێن لە ئاستی دوعا و پاڕانەوە و پەرستنی خوا ئا ئەوانە دەچنە ناو جەهەنم و دۆزەخەوە بە سەرشۆڕیەوە.\nوە پێغەمبەر (صلى الله عليه وسلم) فەرموویەتی: ((الدُّعاءُ هو العِـبادة)) [صحيح سنن الترمذي رقم: (2962)] .\nواتە: دوعا و پاڕانەوە بریتى یه لە پەرستن و عیبادەت.\nدوعا و پاڕانەوە پەرستن و عیبادەتە دەبێت بۆ خوا بكرێت نەك بۆ پێغەمبەر (صلى الله عليه وسلم) چونكە تۆ لە نوێژدا دەڵێیت: [إِيَّاكَ نَعْبُدُ وإِيَّاكَ نَسْتَعِينُ] .\nواتە: خوایە من تەنها تۆ دەپەرستم و تەنهاش داوای یارمەتی لە تۆ دەكەم.\nجا هەر كەسێ داوای یارمەتی لە پێغەمبەر (صلى الله عليه وسلم) بكات ئەوا خۆی دەخاتە دۆروە چونكە ئەم وەعدەی دەشكێنێت و پێچەوانەی ئەم ئایەتە و ئایەتەكانی پێشتر و چەندین ئایەتی تریش دەكات لە قورئاندا.\nکاتی دروستبوونی ئەم لاپەڕەیە: ٠.٠٣١٠ چرکە


یانەی نەورۆز پێكهاتەكەی بۆ خولی كوردستان بەراهێنەرێك و یاریزانێك بەهێزتر دەكات\nناوخۆیی :: پێش 1 هەفتە  :: 109 جار بینراوە\nیانەی نەورۆز بۆ دەربازبوون لەو قەیرانەی تێیكەوتووە كە تا ئێستا خاوەنی یەك بردنەوەیە لە خولی نایابی کوردستان، راهێنەرێكی گۆڵپارێزو یاریزانێكی هێڵی ناوەندی بۆ ێكهاتەكەی گواستەوە.\nدوای دەست لەكاركێشانەوەی هەریەك لەپرسیار عەبدولرەزاقی راهێنەرو جێگر عەبدوڵڵای سەرپەرشتیارو مەریوان محەمەدی راهێنەری گۆڵپارێز دەستەی كارگێڕی یانەكە هەریەك لەتاریق بەهادین راهێنەری گۆڵپارێزو وڵات عەبدولڕەحمان یاریزانی هێڵی ناوەند هێنایە ریزەکانی.\nیونس سلێمان راهێنەری یانەی نەورۆز ئەوەی خستەڕوو:" لەڕاستیدا تیپەكەمان لەبارودۆخێكی باشدانیە بەتایبەتی لەڕووی دەروونیەوە ئێمەش هەوڵ دەدەن سەرەتا هەوڵی باشتر كردنی یاریزانەكانم دەدەین بۆ دەربازبوون لەوبارە دەروونیە‌و دواتر بیر لەوە دەكەینەوە كە لەیاریەكاندا سێ خاڵی گرنگ بەدەست بێنین بۆ ئەوەی لەناوچەی سوری ریزبەندی دووركەوینەوە.\nوتیشی:" هێنانی راهێنەرو گۆڵپارێزو یاریزانێكی هێڵی ناوەند بۆ زیاتر بەهێزكردنی پێكهاتەكەمانە بۆ یاریەكانی قۆناغی یەكەمی خولی كوردستان، بەڵام بۆ قۆناغی دووەم بەدڵنیاییەوە یاریزانیتر دەهێنین بۆ پێكهاتەكەمان بۆ ئەو شوێنانەی پێویستمانە.\nدوای بەرێوەچوونی شەش هەفتە لەخولەكە یانەی نەورۆز پێنج یاری ئەنجامداوە‌و خاوەنی یەك بردنەوە‌و دوو یەكسان بوون‌و دوو دۆڕاندنە‌و خۆی لەپلەی 10ریزبەندی دەبینێتەوە.


نۆ وڵات ھاوكاری دەزگای خێرخوازی بارزانیان پێگه‌یشتووه\n2020-09-05 [09:00 AM]\nموسا ئەحمەد، سەرۆكی دەزگای خێرخوازی بارزانی رایگەیاند: "لە شەڕ و رووداوەكانی ئەم دوایانەدا دەزگای خێرخوازی بارزانی توانیویەتی بێ جیاوازی گوزارشت لە ھەستی كوردستانیان بكات، ھەم لە پێشوازیكردن و خزمەتكردن، ھەمیش لە پاڵپشتی كردنیان، لە كۆنفرانس و كۆبوونەوە نێودەوڵەتییەكان باس لەوە كراوە لەكاتی رووداوەكان لە رێگەی دەزگای خێرخوازی بارزانی رووی ھەرێمی كوردستان بە جوانی پیشاندراوە".\nدەزگای خێرخوازی بارزانی بە كاركردن لە 10 كەرتی جیاواز بۆ خزمەتكردن كاری خۆی پەر پێدەدات و جیا لەوەی ھاوكار بووە لە كارەكانی دروستكردن و نۆژەنكردنەوەی قوتابخانە و كەمپی پەنابەران و سەنتەری رۆشنبیری و دابەشكردنی خۆراك و ئەنجامدانی دەیان چالاكی ناوخۆیی، ھەروەھا ھاوكارییەكانی گەیاندوەتە 9 وڵاتی دیكە.\nكارزان نوری، بەرپرسی پرۆگرام و پەیوەندییەكان لە دەزگای خێرخوازی بارزانی بە كوردستان24ی گوت: "دەزگای خێرخوازی بارزانی لە ھاوكاریكردنی خەڵك لە وڵاتانی دیكە دوو پەیامی ھەیە، یەكێكیان ئەوەیە كە دەمانەوێت بە كۆمەڵگەی نێودەوڵەتی بڵێین كورد خاوەن كولتوورێكی مرۆیی گەورەیە، ئەم كولتوورەش تەنھا بۆ خۆمان نییە، بەڵكو بۆ ھەموو ھەژار و لێقەوماوانە. ئامانجی دووەمان ئەوەیە دەمانەوێت ببینە پردی پەیوەندی لەنێوان ئەو كەسانەی پێویستیان بە ھاوكارییە و ئەو ئاژانس و رێكخراوانەی كە دەیانەوێت ھاوكاری خەڵكی لێقەوماو بكەن".\nرۆژی 5ـی ئەیلولی ھەموو ساڵێك رۆژی جیھانی كاری خێرخوازییە، لە كوردستان یەكێك لەو دەزگایانەی بەبێ گوێدان بە نەتەوە و ئایین و ئایدۆلۆژیای جیاواز لەناوخۆی ھەرێمی كوردستان كاری خێرخوازی دەكات، دەزگای خێرخوازی بارزانییە، ھاوكات ئەو دەزگایە چالاكییە خێرخوازیی و ھاوكارییەكانی گەیاندووەتە 9 وڵاتی جیھان. لە ماوەی 15 ساڵ خزمەت كردن و كاركردن دا، ھاوكاری بەسەر زیاتر لە 3 ملیۆن و 500 ھەزار كەس دابەش كردووە.\nئەم هەواڵە 3661جار خوێندراوەتەوە


ئاژانسی ده نگو باسی کوردستان: بە زەمانی عەرەبی نیویورک تایمز وەها باسی رۆژهەڵاتی ناواراست دەکات کە ئەو وەڵاتانە بە خۆاستو ویستی گەلان درۆست نەکراوە دەبێت دابەش بکرێت.\nبە زەمانی عەرەبی نیویورک تایمز وەها باسی رۆژهەڵاتی ناواراست دەکات کە ئەو وەڵاتانە بە خۆاستو ویستی گەلان درۆست نەکراوە دەبێت دابەش بکرێت.\nله لایه‌ن ئاژانسی ده نگو باسی کوردستان ajansknews kl. ۴/۱۳/۱۳۹۳ ۰۱:۳۷:۰۰ قبل‌ازظهر


هواوی: ئەگەر ئەمریکا بەڵگەی لەسەر سیخوڕبوونی ئێمە هەیە با بڵاوی بکاتەوە\n15/2/2020 05:28 PM\nکێشەکانی نێوان کۆمپانیای هواوی و حکوومەتی ئەمریکا کۆتایی نایە و لەم دواییانەدا وەزارەتی دادی ئەم وڵاتە هواوی بە چەندین تاوانی جۆربەجۆر تۆماتبار کرووە. ئەو سزایانەی کە حکوومەتی ئەمریکا بۆ ئەم کۆمپانییەی پەسەند کردووە زۆر قورسن. هەڵبەت هواویش بێکار دانەنیشتووە و رایگەیاندووە ئەگەر ئەمریکا لەم تاوانانە دڵنیایە، باشترە بەڵگەکان بڵاو بکاتەوە.\nئەم تاوانانه بریتین لە دزینی زانیاری، بەرگیری لە رەوتی بەرێوەچوونی دادگا و پارە وەرگرتن بە زۆری و شتی لەم چەشنه. ئەگەرچی ئەم تاوانانە زۆر قورسن، بەڵام وەزارەتی دادی ئەمریکا بەڵگەی پێویستی بۆ سەلماندنیان نییە. هواویش ئەم تۆمەتانەی بەتەواوی رەد کردۆتەوە و ئەڵێ ئەگەر بەڵگەیەکتان هەیە واباشە بڵاوی بکەنەوە با رای گشتیش ئاگادار بێت. بەڕێوەبەری ئەمنیەتی سایبێری کۆمپانیای هواوی واتە "جۆن سافۆلک/ John Suffolk" سەبارەت بەم بابەتە گوتوویەتی: "ئێمە تەنها ئەڵێن نهێنیکاری مەکەن و شەرمیش مەکەن؛ بەڵگەکان بڵاو بکەنەوە با سەرجەم جیهان ئاگادار بن."\nبەڕێز سافۆلک راستەوخۆ ئاماژە بەو تۆمەتانه ئەکات کە خراونەتە پاڵ کۆمپانیای هواوی کە گۆیا سیخوڕی وڵاتی دیکەیە. هەروەها ئاماژەی بە تۆمەتی دزینی زانیاریش کردووە. ئەو سەبارەت بەم بابەتە ئەڵێ ئەگەر پێوانەکە دزیی زانیاری بێت، ئەبێ کۆمپانیاکانی دیکەی ئەم بوارەش هەر بەم خێراییە پەرەیان بسەندایە. ئەو لەدرێژەدا ئەڵێ ئەگەر زانیارییەکی نهێنی بەبایەخ بوونی هەبێت کە کۆمپانیای هواوی لە رکابەرەکانی دزیبێت، ئەوانیش ئەبوو لەگەڵ هواوی پەرەیان بسەندایە.\nبەر لەوەی هواوی لەلایەن ئەمریکاوە ئابلۆقە بکرێت، ئەم کۆمپانیایە پێی نابووە ناو ئاراستەی گەیشتن بە پلەی یەکەمی بەرهەمهێنانی مۆبایلی زیرەک لەجیهاندا و ئەیتوانی بۆ نموونە پێش کۆمپانیای سامسۆنگ بکەوێت. بەم حاڵەوە ئەم ئابلۆقە و سزایانه کاریگەرییەکی ئەوتۆی لەسەر رێژەی پشکەکانی هواوی لەبازاڕدا نەبووە و لەئێستادا دووەمین کۆمپانیای بواوری تەکنەلۆژیایە و لەسەرووی ئەپڵەوە جێگیر بووە. سافۆلک لەکۆیاییدا ئەڵێ: "بیروڕای بەکارهێنەرانی ئێمه، هەو ئەو جۆرەی لە 30 ساڵی رابردوودا بینیوتانه، بۆ ئێمەی روون کردۆتەوە کە سەبارەت بەم تۆمەتانه چ بۆچوونێکیان ئەبێت."


لە وولات و نشتیمانی خوماندا ئاوارە بوین | بەخێر بێن\nدلۆپێك لە سەروەریەكانی مەلا برایم\nبیرەوەریەكانی مەلا برا یم لەگەل بارزانی نەمر\nشۆرش لە غەریبی\nمێژویەك لە تیرۆر\nمەدالیای بارزانی نەمر\nمەلا برایم و شۆرشی بارزانی نەمر\nئەلبومی خۆی و هاورێ یانی\nئەلبومی مەلا برایم\nئوردگای زۆرە ملی و چەند بیرەوەرییەك\nشيَخ عةبدولسةلام بارزانى\nشۆرشی ئەیلول چۆن پەرپا بوو\nكازم شانـەدەر پیشمەرگەی دوینـێ شاخ و رۆشنبیری ئەمروی شـار\nلە وولات و نشتیمانی خوماندا ئاوارە بوین\nهەلگیرساندنی شورشی ئەیلول\nژیان لە ئوردگای زۆرە ملیەكان\nیادی 65 ساڵەی پەڕینەوی بارزانیی نەمر و هەڤاڵانی لە رووباری ئاراس\nانت تتواجد في : : بەخێر بێن » لە وولات و نشتیمانی خوماندا ئاوارە بوین\nوەلی زبیر هوستانی\nكورد بە گشتی لەگەڵ ئازارو ئەشكەنجە و خوێن و زیندان و برسیەتیو زوڵم و ستەم ئاشنایەتی كۆنی هەیە.\nچونكە هەمیشە كورد قوربانی یەكەمی هەموو حكومەتە یەك لەدوای یەكەكانی عیراق بووە،عەرەبە شۆفینەكان بە درێژایی مێژوو بە پێ ی دەسەڵات و حكوم رانیان دەستیان سوور بووە لە خوێنی گەنج و لاوو پیرو جوان و ئافرەتی كورد.\nلەگەڵ هەر شۆڕش و ڕاپەرینەكی كوردی لێرەو لەوی ،دوژمنان لە بەرامبەردا دەستیان لە كوشتن و قر كردن و وێران كردنی گوندو دیهاتەكان نەپاراستووە لەو پیناوەشدا هەزاران خەلكی(سڤیل) ژیانیان لە ولاتانی دراوسێ بەسەر بردووە.\nناوچەی بارزان بەشی شێری بەركەوتووە چونكە چەندین شورش و راپەرین لە بناری چیای شیرینی سەر كێش هەلگیرسان و بەر پا بوون دەیان جار مال و گوندو باغ و بیستانیان وێران و سوتێنراون چ بە پیلانی نیو دەولەتی بیت یان لە دلرەقی دوژمنانی سەرسەختی ئەم ناوچەیە بیت،سەدان مندال و پیرو ئافرەت تەنانەت چەندین مروڤی كەم ئەندامیش بوونە قوربانی مەرامی گلاوی سوپای داگیركەر و ئاوارەیی وولاتانی دراوسێ بوینەتەوە نەك تەنها لە ولاتانی دراوسێ ژیانی ئاوارەیییان بەسەربردووە بەلكو چەندین جار بەر شالاوی راگواستنی دوژمنان بوونە لە وولات و نیشتمانی خویاندا ئاوارە كراون بۆ باشوری عیراق و ناوەراست و دەوروبەری هەولیرو موصل و كەركوك ….تاد.\nزورجار مروڤ لە پیناوی كیشەیەكی ڕەوادا ئاوارەی وولاتانی تر دەبیت بەلام زور ئاساییە چونكە ئەوەی ئازادی داوا بكات ئازادیش داوای خوینی لێ دەكات.\nلە هەموو قوناغە جوربەجورەكانی خەبات ئافرەتان شان بەشانی پیاوان ئەركیان بەجێ گەیاندووەو قوربانیشیان داوە لە كوردەواری دا دەلین(ئافرەت نیوەی كومەلە )مبالغە نەبیت رەنگە زیاتریش بیت چونكە ئافرەت هەموو ئەركەكی لەسەر شان بووە هەم ئەركی هاوسەرەكەی كە مندالەكانی بەخیو كردووە و پی گەیاندووە هەم لە دابین كردنی نان وئاو یۆپیشمەرگەكان لەبیرمان نەچێت هەر یەكیكمان كوری وینەی ئەسمەر حسن\nئافرەتێكین چەندین ئافرەت لە میژووی كوردا دەوری كاریگەر و بەرچاویان هەبووە كە میژوو بە شانازییەوە باسی دەكەن.\nبەهەرحال با لە بابەتەكەمان دوور نەكەوین ئەوەی لێرەدا مەبەستمانە كورتەیەك لە چونیەتی ئاوارە بوونی بارزانیەكان بە خاو خیزانەوە دەكەین كە لە شورشی(1945)بارزان دا ئاوارەی وولاتانی دراوسێ بووینە بۆ ئەم مەبەستە بەریز (ئەسمر حسن محمد)كەناسراوە بە(ئاسمین)،هیناومانە ئاخاوتن و بەم شیوەیە باسی رووداوەكەی بو كردووین لە(11/10/1945)دوای خو راگری جەنگاوەرانی بارزانیەكان دژی سوپای داگیركەر كە بەرەنگاربونەوەیەتی بێ وینەیان توماركرد بەلام دوژمنان زور بێ ویژدانانە كەوتن گیانی خەلكی بێ دیفاعی ناوچەكە بە توپ و فروكە بوردومانی دارو بەردی ناوچەكەیان كرد خەلكەكە ناچار بوون بەرەو وولاتانی دراوسێ رابكەن لە ریگا سەختەكانی سەرسنوردا دەیان مندال و ئافرەت بوونە قوربانی و چەندین خەلكی تر بەهوی بوردومانی فروكەكانی دوژمنان كەم ئەندام و شەهیدبوون.\nبەهەزار حال خومان گەیاندە سەر سنورەكان پاشان چوینە ناو خاكی كوردستانی روژهەلات ژیانیكی سەخت و دژوارمان بەسەر دەبرد تا دامەزراندنی كوماری مهاباد دوژمنان هەموو هەول و تەقەلایان خستە گەر بو لەناوبردنی كوماری مهاباد كە بارزانیەكان بەشیكی زوری سوپای كوماریان پیك هینا بوو بارزانی نەمر وەك فەرماندەی گشتی كوماری مهاباد دەست نیشان كرا دیارە كەمتر لە سالیك دوژمنان نەیان هیشت تەمەنی ئەم كومارە دریژ ببێ بە پیلانەكی نیودەولەتی كوماری مهادیان لە ناو برد هیزی پیشمەرگەی كومار لە چەندین قولەوە بەرنگاری سوپای پرچەكی أیران بونەوە كە میژوویەكی پر سەروەر یان تومار كرد تا ئیستاشی لەگەل دابێ خەلكی كوردستانی أیران بە شانازی و سەر بلندییەوە باسی داستانەكان و بەرگیری هیزی بارزانیەكان دەكەن.\nئەوە بوو دوای خوبەدەستەوە دانی (قازی محمد)و(سەیف و سەدری)شیخ ئەحمەدبارزانی وبارزانی نەمر بەرنامەیەكی رێك و پێك و توكمەیان دارشت بو دەربازكردنی خاوخیزانی بارزانیەكان بۆسەر سنور گەیشتنە سەرسنوری كوردستانی باشوور حكومەتی ئەوسایی عیراق لێ‌بووردن گشتی دەركرد بۆ خاوخیزانی بارزانیەكان كە ئەگەر بگەرینەوە سەر زێدی باب و باپیران گوایە حكومەت پیشوازی لێ دەكات و بگرە هاوكاریشیان دەكات ئەوەبوو شیخ ئەحمەد بارزانی بوسەلامەتی مندال وپیرو جوان و ئافرەتی بارزانیەكان بریاریدا بگەریتەوە عیراق بارزانی نەمر بە (500)پینج سەد جەنگارەوە ریگای مان و نەمانیان هەلبژارد بەرەو یەكیتی سوڤیەت بەرێ كەوتن لە (15/4/1947) بارزانی نەمر و شیخ ئەحمەد بارزانی خودا حافیزیان لە یەككرد،هەروەك هەموو جاریك حكومەتی عیراق لە گفت و بەلینەكانی پاشگەز دەبیتەوە ئەوە بوو حكومەت لە بری ئەوەی رێزمان لێ بگرن و بە قسەی خویان پیشوازیمان لێ بكەن هەموومان دەست بەسەركردین وەك ئەسیری جەنگ مامەلەی لەگەلدا كردین ئەوەبوو هەموو خەلكەكەی بەرەو شاروچكەی سوران بردین بەچەند مالیك چادریك یان داپێ دەوروبەری ئەو كومەلگەیەی بە چادر دروست كرابوو سیم و تێلی سەربازیان لە شیوەی بازنە لە تەواوی ئوردگایەكەیان كومەلگایەكە وەراند بوو چەندین پاسەوانی لەدەوروبەری سیمەكە دانا بو كە ریگای دەرباز بوونمان محال بوو.دیارە شیخ ئەحمەد بارزانی و بنەمالەی بارزان بەرەو خارووی عیراقیان بردن بۆ پاریزگای بەسرە دەست بە جێ شیخ ئەحمەد بارزانیان زیندانی كرد لە بەسرە كە دەست و پییەكانی كەلەمچە كرا بوون دوژمنان هندە بێ ویژدان بون بەرامبەر شیخی بارزان سەرارەی زیندانی كردنی كەلامچەشی كردبوو.\nپاشان دوژمنان بەوەش نەوەستان هەرچی رەگەزی نێرە یە لەسەرووی12تا 15 سالیدا لە مندال و ئافرەتیان جییا كردنەوە بەرەو بەندیخانەكانی موصل و كەركوكیان بردن پاشان ئافرەت و مندال ویان دابەشی سەر ناوچە جیا جیاكانی دەوروبەری هەولیریان كردن بەسەر ئەو شوینانەدا دابەشی كران كە ناوچەكانی پربوون دوست و سیخوری حكومەتی ئەوسای عیراق بەتایبەتی ئاغایەكان كە لە ئەلقەی دەستی حكومەتی ئەوسای عیراق بوون دیارە بە پێ ئەو دابەش كردنەی حكومەتی عیراقی ئیمە و چەند مالیك كەوتینە شیڤەدزێ بوماوەی دوو سال لەوی بووین زور ژیانیكی سەخت و دژوار و پر لە مەرگەسات مان بەری كرد روژانە ئیشمان دەكرد بەنان و زگ چونكە كە لە أیران بە راكەرا هاتین بە دەستی بەتال هاتین تەنها توانیمان گیانمان دەرباز بكەین بویە ژیانی ئیمە لە صفرەوە دەستی پێ كرد.\nباوكیشم وەكو هەزاران باوكی تر گیرا بوو لە كەركوك دایكیشم زور ناخوش بوو پیویستی بە چاودیری ورد هەبوو بویە مردن زور لەو ژیانە خوشتر بوو كە روژانە بەرێ‌مان دەكرد سەرەرای ئەو زولمەی لە ئیمە كرا ئاغایەكان سوغرەیان پی دەكردین ریزو ئیحترام بۆ خەلكی ناوچەكان كە دژی رفتارو هەلسوكەوتی ئاغاییەكان بوون چونكە چییان لە ئیمە دەكرد هەر واشیان لە خەلكی خویان دەكرد پاشان حكومەت بەوەش نەوەستا بەلكو بە زورە ملێ رایان گواستن بۆ پاریزگای هەولیر بۆ گوندی(قازیخان)بردین لەویش فرەدراین ئەو گوندە سەر بە ناحییەی قوشتەپە بوو كە ئیمە ئەم مالانە بە یێكەوە بووین مالی محمد أحمد (رەند)مالی ملا نبی و مالی علی عمر رەزیانی و مح هەسنەكی وە چەند مالیكی تر بوین كەبەداخەوە سالانیكی زورە بویە لە یادم نەماون داوای لی بوردن دەكەم لەو گوندە ئاغاییەك هەبوو بەناوی(حسین ئاغا) كەس مافی نەبوو بە بێ فەرمانی ئەو ئاغاییە بجولیتەوە بەراستی كە لەوی فرە دراین ژیانیكی زور ناخوش بوو بەبێ سەر پەرشت مابو ینەوە ئاگاو زانیاریمان لەسەر خزم وكەس و باوكانمان نەبو ئاخو ماون یان مردوونە خەلكی گوندەكەش بەهانامانەوە نەهاتن ئەوەی باوك و برامان بو لە تەنگانەدا شیخ أحمەد بارزانی و بارزانی نەمر بوون كە هەمیشە كیشەكانیان چارەسەر دەكردین بەلام دوژمنان لیرەدا بێ هیزی كردین كە شیخ أحمەدبارزانی لە ئیمە جیاكردەوە شیخ أحمەدبارزانی لە زیندانی بەسرا دابوو بارزانی نەمر بەرەو سوڤیەت بەرێ كەوت لەگەل(500)پینچ سەد جەنگاوەری چاونەترس.\nژیانیك سەخت و كولە مەرگی مان بەرێ كرد بەكرێ گیراوانی رژیم كەیف و هەوەسی خویان رفتاریان لەگەل دا دەكردین نەك تەنهادژی ئیمە بوون وەكو خاوخیزانی بارزانیەكان بەلكو دژی ئەو كەسەش بون كە لایەنگیری بۆ دەكردین بەلكو لەلایەن حكومەتی عیراق وە كیشەو گرفتی بۆ دروست دەكردن بویە كەس نەیی دەتوانی مەرحەبامان بكات.\nلەو گوند حەوت روژ پێ چوو دایكم كوچی دوایی كرد كە هەروەك گوتم زور ناخوش بوو دایكم بەناوی عشی عمر لەوێ كوچی كرد بەبێ دایك و باوك لەو ژیانەدا ماینەوە كەس نەبوو تەرمی دایكم بەخاك بسپیرێ هەموومان ژن و مندال بوین روژ دوای روژ بۆ خەلكی گوندەكە روون و ئاشكرا بوو كە ئیمە بێ تاوانین لێ قەوماوین وردە وردە هەلسوكەوتیان نەرم ترو باشتر بو لە گەلمان دیارە بارزانی نەمر لەپیش ئەم رووداوە سەردانی ناوچەكەی كردبوو،لە نیزیكەوە بارزانی نەمر یان بینی بوو بۆیە پیم وایە هەر ئەم هویە بوو كە وای لە خەلكی گوندەكەو دەوروبەری كرد كە زیاتر لیمان نیزیك ببنەوە ئەوە بوو ئیمە ئەو چەندمالەی كەلەوی بوین لە لایەن خەلكی گوندەوە دابەش كراینە سەر گوندەكەو خانووی قورینەیان بۆ چاكردین سوپاسی خەلكی گوندەكە دەكەین خوا پاداشتیان بداتەوە أنشاللە، ئەوەبوو بۆ بژیوی ژیانمان سەپانی و خزمەتكاری مان دەكرد تا خومان لە مردن و برسیەتی رزگار بكەین لەناو زەوی و زاریان خەریكی كوكردنەوەی گولەگەنم بوین دیارە لەویش سەربەست نەبوین پێ ببینە ناو زەوی كەسیك پیویست بوو رەزامەندی خاوەن زەوی وەربگرین تاكو بتوانیین گولەگەنم و جوو كوبكەینەوە بەم شیوەیە ریگای پێ دەداین كە بچینە ناو زەوی و زاریان ئەوان مەرومالاتیان لەناو زەوییەكانیان دەكرد تاكو بەشی باشیان دەخوارد ئینجا ریگایان دەدا ئیمەش بچین سودی لێ وەربگرین پاشان ئەو گولەگەنم و جوویانەمان دەهینا دەمان كوتاو بۆ ئاردو ساوار سودمان لێ وەردەگرت بە هەزار حال روژیك مان بەری دەكرد هەر روژیك ئاوا ببا وەك ئەوا وابوو قازانجەكی زورمان كردبێ چونكە دەمان گوت توانیمان ئەمرو بەرێ بكەین بەراستی نە ژیان بوو نە مردن لە نیوان هەردوكیان دابوو بوماوەی 3 تا 4 سال لە گوندی (قازیخانا )ماینەوە ئەوەبوو هیشتا ئیمە لەو گوندە بوین باوكم بە لێبورنیكی گشتی ئازادكرا هەرچەندە هەموو ئەو بارزانیییانەی بێ تاوان بوون پیویستی بە لێ‌بوردنی گشتی نەدەكرد چونكە لەسەر گفت و بەلینی حكومەت خویان دا بەدەستەوە.\nئەم وینەیە وینەی حسن محمد كە باوكی (ئەسمر)ە\nبەهەرحال باوكم هاتە لامان زور شادمان بووین هاتنەوەی باوكم بەشیكی ئێش و ئازاری ئیمەی كەم كردەوە چونكە دەستدانی دایك هیچ لە دەستدانی باوك كەمتر نییە ئەوە بوو بەبێ رەزامەندی حسین أغا و حكومەت بە دزییەوە لەو گوندە رامان كرد بەرەو دەشتی حریر چوین لە گوندی باشوری گیرساینەوە كە چەند مالیكی بارزانیەكان لێ بوون كە ئەوان وەكو ئیمە دابەشی سەر ئەو گوندە كرابوون كە چەند مالیكی هوستانی لێ‌بوو خزم و كەس و كارمان بوون كە مالی عبداللە سلیمان و سلیمان عبداللە و مالخو قادر و شریف محو و سلیم سمایل لەوی بوون كە گەیشتن دیداریان شسادمان بوین لەوی لە جیاتی خیمەو خانوو كوخەیان دروست كردبوون كە بە دارو پوشوو پیكەوە دەنا بەلام مروڤ هەستی بەوە نەدەكرد كە كوخەیە بەلكو لە ڤیلایەك خوشترو ئارامتر بوو چونكە زوربەی ئەو بارزانییە راگویزرانە خزم و ناسیاوی ئیمە بوون روژانە بو خەلكی گوندەكە روژ تا ئیوارە ئیشمان دەكرد بۆ پەیداكردنی بژیوی ژیانمان و مندالەكانمان دیارە لەو گوندەش بێ قوربانی نەبووین بەلكو لەو گوندەش خوشكەكەم بەناوی(ناز حسن محمد)و داپیرم ئەمری خوایان كرد وە هەروەها(مریەم أحمەد)دەكاتە خیزانی مام مالخو كوچی دوایی كرد هەر لەو گوندە محمدسلیمان عبداللە و سیف شریف محو و عمر مالخو قادر هەموو ئەمانەش كوچی دوایییان كرد لەم گوندە هەرچەندە مردن بە ئەجەلە بەلام من دەلیم هوی مردنی وە كەس وكارم دەگەریتەوە بو نالەباری ژیانی روژانەیان .دیارە هەموو ئەو كوچ كردیانە لەو گوندو ناوچەیە بە خاك سپیردراون\nروژانەش لەو گوندە رووبەرووی چەندین گیروگرفت بوین ژیانی سەخت و مەرگەساتمان بەسەر دەبرد تاكو نوری سعید گووربەگوور كراو عبدالكریم قاسم دەسەلاتی گرتە دەست لە عیراق دا لە(14)ی تمموزی(1958)و گەرانەوەی بارزانی نەمرو هاورییانی لە یەكیتی سوڤیەت و ئازاد بوونی شیخ أحمەد بارزانی لە زیندانی بەسرا و گەرانەوە بۆ بارزانی سەركیشی ئیمەش بەرەو گوندەكانمان چووین دیارە بارزانی نەمر ماوەی(12)سال مانەوە لە یەكیتی سوڤیەت شیخ أحمەد بارزانی بوماوەی(12)سال لە زیندانی بەسرادا مایەوە تا حكومی نوری سەعید بەكوتا هات و گرتنە دەستی دەسەلات لە لایەن عبدالكریم قاسم.\nبەخێربێن بۆ مالپەری مەلا برایم هەسنەكی دوا بابه‌ته‌کان\tوتاری بارزانی نەمر لەساڵی 1967\nسەعیدوەلى بەگ سەعید\nبەخشینی مەدالیای بارزانی\nدایكە (ئاسیا).. یادت بەخێر\nدوا لێدوانه‌کانزياد كردنى بيرةوةريةكانتان لە بخوێنەوەنةوةى قازى لە رادیۆی یەریڤانهاوپۆله‌كان\tبابەتەكان\nپه‌یوه‌ندی دار:\tچوونە ژوورەوە\nئه‌رشیفه‌کان\tته‌مموز 2012\nامثال بالعربي\tهەوالەكانی جەزیرەو عربیە\tئارمی رێبازم\tمێوانانی مالپەرەكەم ئێستا\tله‌سه‌رهێله ژمارەی سەردان\tژماره‌ی سه‌ردانه‌کان نیسان 2017\nالقرآن الكريم إِذْ هُمْ عَلَيْهَا\nقُعُودٌ الآية رقم 6من سورة البروجئەم مالپەرە چۆنە؟\tNew Poll\nتعريب:قوالب ووردبريس بدعم من:فساتين اعراسالحقوق © 2017. كافة الحقوق محفوظة.


ژماره‌یه‌ك خزمه‌تگوزاری نوێ له‌یه‌ك چوارچێوه‌دا بۆ به‌كارهێنه‌رانی فه‌راهه‌م ده‌كات.. هه‌موو ئه‌و كه‌سانه‌ی خاوه‌نی هه‌ژماری "Gmail"ـن، سوود له‌و خزمه‌تگوزارییه وه‌رده‌گرن\nهۆشیار بەنانی 17:55 2021/06/15\nجیهان كۆمپانیای گوگڵ خزمه‌تگوزاری نوێ\nكۆمپانیای گوگڵ رایگه‌یاند، له رێگه‌ی ژماره‌یه‌ك هه‌مواری نوێوه بۆ به‌رنامه‌كانی، خزمه‌تگوزاری و تایبه‌تمه‌ندی نوێ بۆ به‌كارهێنه‌رانی له‌سه‌ر ئامێره‌كانی كۆمپیوته‌ر و مۆبایل فه‌راهه‌م ده‌كات.\nله بڵاوكراوه‌یه‌كدا كه له تۆڕی ئینته‌رنێت بڵاویكرده‌وه، كۆمپانیای گوگڵ ئاماژه‌ی به‌وه داوه، یه‌كێك له گرنگترین ئه‌و هه‌موارانه ئه‌وه‌یه، كه له به‌رنامه‌ی "Workspace" ده‌یكات، كه ئێستا ئه‌و به‌رنامه‌یه له‌لایه‌ن 3 ملیار كه‌سه‌وه به‌كارده‌هێنرێت و سه‌رجه‌م ئه‌و كه‌سانه‌ی خاوه‌ن هه‌ژماری "Gmail"ـن، سوود له‌و خزمه‌تگوزارییه وه‌رده‌گرن، به‌بێ ئه‌وه‌ی پێویست بكات هه‌ژمارێكی دیكه بۆ ئه‌و خزمه‌تگوزارییه دروست بكه‌ن.\nهه‌روه‌ك ئه‌و خزمه‌تگوزارییه پرۆسه‌ی كۆنترۆڵكردنی بابه‌تی نێردراو و توانای پۆڵێنكردنی به‌ڵگه و دۆكیۆمێنته‌كان و گفتوگۆكان بۆ كه‌سی به‌كارهێنه‌ر له یه‌ك چوارچێوه‌دا ده‌سته‌به‌ر ده‌كات و له‌و خزمه‌تگوزارییه‌دا ئایكۆنی نوێ و میكانیزمی نوێ و ساده ده‌خرێته به‌رده‌ست به‌كارهێنه‌ران.\nلاپه‌ڕه‌یه‌كی هه‌ژماری گوگڵ\nكۆمپانیای ناوبراو پێشبینی ئه‌وه‌شی كرد، له مانگی ئه‌یلول/ سێپته‌مبه‌ری داهاتوودا كۆپییه‌كی پێشكه‌وتووی ئه‌و به‌رنامانه به‌ناوی "Google Workspace Individual" بخاته خزمه‌تی به‌كارهێنه‌رانی كۆمپیوته‌ر، باجی مانگانه‌ش بۆ هه‌ر به‌كارهێنه‌رێك بڕی 10 دۆلار ده‌بێت، ئه‌و هه‌ژمارانه پێویستییان به كۆپییه‌كی هه‌ژماری تایبه‌ت نابێت بۆ به‌كارهێنان، به‌ڵكو له‌سه‌ر هه‌ر هه‌ژمارێكی ئاسایی "Gmail" كار ده‌كات.\nبه‌كارهێنه‌ران ده‌توانن له‌ڕێگه‌ی "Workspace"ـه‌وه به به‌كارهێنانی ئه‌پلیكه‌یشنه‌كانی " Chatو Meet و Rooms" ده‌ستیان به هه‌ر خزمه‌تگوزارییه‌ك بگات، وێڕای فه‌راهه‌مكردنی تایبه‌تمه‌ندی نوێ، كه له هه‌ڵگرتن و ئیداره‌دانی داتا و زانیارییه‌كان یارمه‌تیی ده‌دات.


ئێریشا پەکەکێ ل سەر پێشمەرگەیان بۆ سەدەما چەک دانانا گەلەک گەریلایان - دارکا مازی\nئێریشا پەکەکێ ل سەر پێشمەرگەیان بۆ سەدەما چەک دانانا گەلەک گەریلایان\nئێرشا پەکەکێ کو ل 4ێ مژدارێ ل سەر پەشمەرگەیان هاتبوو ئەنجامدان ژ لایێ گەلەک لایەنێن سییاسی و هێزێن ناڤ نەتەوەیی دا ھاتە شەرمەزار کرن. گەلەک لایەنا ئێریشا پەکەکێ یا کو لە سەر پێشمەرگەیان ھاتە ئەنجامدان و د ئەنجامدا پێشمەرگەیەک شەھید بوو و سێ پێشمەرگە بریندار بوون شەرمەزار کر و وەکە چالاکییەکا تیرۆریستی نرخاند.\nئێرشا کو پەکەکێ ل سەر پیشمەرگە کربوو وەزارەتا دەرڤەیا ئەمریکا، وەزارەتا دەرڤە یا فەرەنسا ژی وەکو چالاکییەک تیرۆریستی بناڤ کر و ژ لایێ وانڤە ھاتە شەرمەزار کرن. پەکەکێ پشتی ڤان شەرمەزارییا دوبارە ل سەر ناڤێ ھەپەگێ داخوویانییەک بەلاڤ کر. پەکەکێ-ھەپەگێ د داخویانیێ دا راگهاند کو: “ ئەم خەمگینین ژ بۆ بوویەرا چەمانکێ”. لێ بەلێ تێدا هیچ لێبوورینەک نەبوو و هەلوەستێن خوە یێن بەرێ بەردەوام کرن. گەلەک لایەنێن سییاسی ئەگەرێ دویەمین داخوویانی یا پەکەکێ وسا نرخاند کو پەکەکێ ھێڤی نەدکر کو ب ڤی رەنگێ توند هەلوەست بەرامبەری وان بهێتە نیشاندان.\nد هەمان دەمێ دا چاڤکانییێن هەرێمی دبێژن کو گەلەک ئەندامێن پەکەکێ ژی ژ ڤی شەری نە رازینە. پەکەکە وان کەسێن کو ل شەری دوورن و د شکەفتان دانە ب گۆتنا “ پێشمەرگە ئێرشی مە کر دخاپینیت. لێ بەلێ ئەو گرووپێن چەکدار کو ل دەردۆرا چیایێ گارە نە و نێزیکی وان جهانە کو پەکەکێ بەرهەڤی لێ کری کو ل وێ دەرێ ئێرشێ ببەتە سەر پێشمەرگەیان ڤێ راستیێ باش دزانن. ژ بەر ڤێ یەکێ ژی ناخوازن بەشداری شەری ببن. ل گۆر چاڤکانیێن ھەرێمی دییار دکن ژ 4ێ مژدارێ حەتا نها ل ناڤ 4 رۆژان دا نیزیکی 9 گەریڵایا ب تەنێ ل دەردۆرا چیایێ گارە و چەمانکێ ریزێن پەکەکێ بجیهـ هێلایە و خوە رادەستی پێشمەرگەیان کریە.\nئەڤ گەنجێن کوردا کو ژ ناڤ پەکەکێ قوت دبن دهێنە ناڤ مالێن خەلکی یان ژی راستە راست هندەک ژ ڤان خوە دگەهیننە هێزێن پێشمەرگە. ئەڤە ددەنە دیارکرن کو سەبەبێ قوتبونا وان ژ ناڤ پەکەکێ ئەڤەیە کو ئەو ناخازن ل دژی پێشمەرگەیان شەری بکەن. ئەڤ کەسە دبێژن کو “ ئەم ھاتینە ل سەر ڤان چییایا کو ئەم ل دژی داگیرکەرێن کوردستانێ شەری بکین ئەم نە ھاتینە کو ل دژی کوردا شەری بکین. مە قەبوول نەکرییە کو ئەم دژی پێشمەرگەیان شەری بکین، ئەم شەرێ دژی پەشمەرگە وەکو خیانەتکرن ل کوردستانێ دبینین. ژ بەر ڤێ یەکێ ژی ئەم ژ ناڤ ریزێن پەکەکێ دەرکەتینە.\nچەند ڤیدیۆ ژ لایێ ھندەک ژ خەلکێ هەرێمێ ڤە ھاتیینە تۆمارکرن کو تێدا دەما هاتنا گەریلایا ژ بۆ ناڤ پێشمەرگەیان نیشان ددەت. لێ بەلێ هێزێن پێشمەرگە ڤان ڤیدیۆیان کۆم دکەت و ناهێلیت کو خەلک ڤان دیمەنا بەلاڤ بکەت، لێ دیسا ژی ھەندەک دیمەن ل سۆسیال میدیایێ دا بەلاڤ بوون. د یەک ژ وان ڤیدیۆیان دا کو ل 6ێ مژدارا 2020ێ لە ناڤچەیا چەمانکێ ھاتییە گرتن. دو گەریلا دهێنە ناڤ پێشمەرگەیان کو یەک ژ وان ژنە.